Sejarah Migrasi Besar-Besaran Orang Cina ke Tanah Melayu

Pendidikan sejarah di negara kita masih boleh dilihat mempunyai banyak lompong-lompong kosong yang boleh diisi, kerana apabila dikaji dan dikaji dengan lebih mendalam lagi - wujud terlalu banyak fakta sejarah negara kita yang tidak dapat diceritakan secara terperinci dalam buku teks matapelajaran sejarah negara kita.

Salah satu topik yang kerap kali dibangkitkan serta mampu menimbulkan rasa kurang senang di kalangan masyarakat kita, adalah sejarah migrasi kedatangan kaum India dan Cina ke Tanah Melayu yang mengubah pola masyarakat dan sistem sosial yang ada sebelum migrasi berlaku.

Persoalan yang sering ditanya tetapi cukup takut untuk dibincangkan secara terbuka adalah berkenaan kemasukan kaum Cina ke Tanah Melayu - mengapa perkara ini berlaku dan apakah faktor yang menyebabkan jutaan warga China melarikan diri ke sini? Mari kita rungkaikan serba sedikit.

Migrasi besar-besaran masyarakat Cina ke Tanah Melayu berlaku sekitar abad ke 19. Walau bagaimanapun, ada direkodkan antara kedatangan orang Cina terawal ke Tanah Melayu sudah pun berlaku lebih awal pada abad ke 15 dengan kedatangan Laksamana Cheng Ho yang cukup terkenal namanya.

Berikutan mahu mewujudkan hubungan ekonomi yang lebih akrab dengan Kesultanan Melayu Melaka pada zaman tersebut, Maharaja China ketika itu mengahwinkan puteri beliau Puteri Hang Li Poh seterusnya memulakan kewujudan komuniti orang Baba dan Nyonya yang ada, di mana masyarakat Cina berasimilasi mengamalkan corak kehidupan orang Melayu.

Walaupun begitu, hubungan rapat dua kerajaan itu tetap tidak mewujudkan jumlah komuniti masyarakat Cina yang besar jumlahnya. Situasi ini sangat berbeza dengan apa yang berlaku pada abad ke 19 apabila kumpulan-kumpulan besar orang Cina tiba di Pulau Pinang atau Singapura, sehingga menyebabkan jumlah mereka naik berkali ganda.

Dalam rekod individu Cina di Pulau Pinang pada tahun 1812, dilaporkan hanya berjumlah 7,500 orang namun angka itu naik kepada 36,000 orang pada tahun 1860. 30 tahun kemudian pada tahun 1891, sensus masyarakat ketika itu mencatatkan wujud 86,000 orang Cina di Pulau Pinang hampir menyamai masyarakat Melayu seramai 92,000 orang.

Jumlah orang Cina di negeri-negeri selat termasuklah Singapura meningkat dua kali ganda dalam tempoh 20 tahun dari tempoh 1871 hingga 1891. Ini sekaligus menunjukkan wujud situasi yang dilihat menggalakkan orang Cina berpindah ke Tanah Melayu, khasnya mereka yang tinggal di Selatan China dari daerah Guangzhou, Fujian, Foochow dan Guangdong.

Selepas perjanjian British dengan Belanda membahagikan jajahan mereka di Asia Tenggara, British berjaya menguasai dua pelabuhan penting dunia ketika itu, iaitu Pulau Pinang, Melaka dan Singapura. Selain itu, revolusi industri yang berlaku di England memerlukan pengumpulan sumber-sumber serta bahan mentah yang diperlukan bagi menjayakan rancangan mereka mengubah sistem ekonomi di Britain.

Ekonomi di China pula ketika itu berada dalam keadaan sangat tidak stabil. Jumlah populasi yang meningkat mendadak daripada 300 juta pada awal abad ke 19 ke 400 juta pada tahun 1850 menyebabkan aktiviti pertanian perlu dilakukan dengan banyak. Bagaimanapun, usaha membuka ladang kerap menyebabkan kawasan bukit mula diratakan sehingga menyebabkan berlakunya banjir besar di banyak kawasan di China.

Bagi melemahkan ekonomi masyarakat China ketika itu, orang Eropah menggunakan satu taktik yang sangat licik. Berikutan larangan bahan candu di China yang bermula sejak abad ke 18, orang British mula mengeksport lebih banyak candu melalui pelabuhan di Selatan China secara haram, sehingga menyebabkan jumlah candu yang ada terlalu banyak dan pemerintah China hilang kawalan.

Ekonomi China yang pada awalnya kukuh, mula berdepan defisit selepas candu menguasai masyarakat mereka ekoran permintaan yang tinggi, menyebabkan wang perak yang digunakan di China mula mengalir keluar ke negara Eropah. Kesan daripada pengaliran keluar perak dalam usaha mengimport candu masuk ke China, ekonomi China mula mengalami penyusutan ketara sehingga menyebabkan pengangguran di kalangan rakyat mereka berlaku.

Pengangguran menyebabkan terlalu ramai warga selatan China hidup dalam keadaan susah, terpaksa menyara hidup menjual hasil pertanian mereka pada harga yang rendah sambil mencari jalan mendanai ketagihan candu mereka.

Usaha kerajaan China menghentikan ketagihan candu di kalangan masyarakat mereka berdepan kegagalan. Selepas pemerintah China merampas kotak-kotak candu daripada kapal milik orang Eropah, tindakan itu dilihat sebagai satu bentuk pengisytiharan peperangan. Berdepan dengan kuasa Eropah yang mempunyai kemampuan senjata api lebih baik, pemerintah China memilih jalan diplomasi.

Perjanjian Nanjing dimeterai pada tahun 1842 yang memberikan British kuasa kepada Hong Kong seterusnya membenarkan pedagang barat masuk ke lima pelabuhan di daerah-daerah selatan China. Ini adalah langkah terpenting yang membuka migrasi orang Cina ke Tanah Melayu.

Masyarakat selatan China mula mencari sumber pendapatan lain bagi menyara keluarga mereka. Berikutan pemberontakan Taiping yang berlaku pada tahun 1840 mengorbankan lebih 20 juta orang tempatan, semakin ramai orang Cina mencari jalan keluar dari negara sendiri didesak oleh tekanan ekonomi dan juga politik.

British mula membuka pejabat-pejabat pengambilan pekerja di lima pelabuhan yang kini semakin dikuasai mereka, dengan peluang pekerjaan di negara luar ditawarkan beserta gaji yang baik. Pengambilan pekerja Cina ini juga didorong oleh pemansuhan undang-undang perhambaan di benua Afrika, menyebabkan kuasa-kuasa Eropah mula mencari sumber lain bagi memenuhi kekosongan tenaga buruh.

Melihat peluang menjadi pekerja di lombong timah yang dibuka British dengan kerjasama Raja-Raja Melayu, pekerja-pekerja dari China ini mula datang ke Tanah Melayu untuk menjadi pelombong. Habuan yang bagus dijanjikan kepada mereka sebagai insentif dan peluang bekerja dengan syarikat perlombongan milik orang Cina di Tanah Melayu dilihat sebagai jaminan masa depan yang lebih baik, berbanding di tanah sendiri.

Kebanyakan pekerja Cina dibawa ke Tanah Melayu dengan cara hutang. Majikan yang menggajikan mereka akan membayar dahulu kos pengangkutan bagi membawa mereka jadi ramai pekerja sanggup datang, kerana mereka tahu mereka tidak mampu mengeluarkan belanja sendiri untuk pergi bekerja.

Rancangannya, kos yang ditanggung majikan itu perlu dibayar semasa mereka bekerja dan selepas mula mendapat untung, pekerja-pekerja Cina ini akan pulang kembali ke China memulakan hidup baharu, selepas kontrak perjanjian mereka dengan majikan berjaya ditebus.

Walau bagaimanapun, ramai melihat Tanah Melayu mampu memberikan mereka kehidupan yang lebih baik berbanding di China, jadi dianggarkan hanya separuh daripada jumlah yang dibawa masuk British pulang.

Selebihnya terus menetap di Tanah Melayu sebagai warganegara Britain, sebelum diberikan status kewarganegaraan Malaya/Malaysia selepas negara kita memperolehi kemerdekaannya.


10 Fakta Pelik Dan Menarik Tentang Lidah Yang Ramai Tak Tahu

Kita menggunakan lidah sepanjang masa dalam sehari untuk makan, bercakap, dan menelan. Tanpa lidah, kita tidak boleh bercakap atau melakukan hal-hal penting yang lain. Malah, nikmat makan tidak akan sama tanpa lidah yang berfungsi membuatkan kehidupan seolah-olah tiada erti.

Tetapi adakah anda pernah terfikir tentang bagaimana organ hebat ini melakukan tugasnya?

iluminasi.com kongsikan 10 fakta menarik tentang lidah yang anda tak tahu.

Lidah diukur dari epiglottis (rumpun rawan mulut di belakang lidah) ke hujung lidah.

Purata panjang lidah lelaki dewasa adalah 8.5 cm dan purata panjang lidah wanita dewasa pula adalah lebih pendek iaitu 7.9 cm.

Menurut Rekod Dunia Guinness, gelaran Lidah Paling Terpanjang di Dunia adalah milik rakyat Amerika Syarikat bernama Nick Stoeberl, yang memiliki lidah berukuran 10.1 cm.

Oang dewasa secara purata mempunyai antara 2,000 hingga 4,000 deria rasa secara keseluruhan.

Sel-sel deria pada deria rasa bertanggungjawab terhadap bagaimana kita melihat dan merasa makanan, diperbaharui dengan sendirinya setiap minggu.

Kira-kira satu perempat daripada populasi manusia dianggap sebagai "supertaster," golongan yang mempunyai deria rasa yang tinggi terutamanya terhadap sebatian pahit yang dikenali sebagai 6-n-propylthiouracil (PROP).

Satu perempat lagi dianggap "nontaster," yang mana bernasib baik masih boleh merasakan makanan tetapi kurang sensitif dan tidak dapat mengesan rasa pahit PROP.

Deria rasa tidak boleh dilihat dengan mata kasar manusia. Benjolan kecil berwarna merah jambu dan putih yang anda lihat di atas lidah anda sebenarnya dikenali sebagai papillae, unjuran seperti rambut yang mana deria rasa terletak di atasnya.

Setiap daripada benjolan ini mempunyai purata enam tunas deria rasa tertanam di dalam tisu di permukaannya.

Terdapat tiga jenis papillae iaitu fungiform, circumvallate, dan foliate. Fungiform papillae adalah yang paling biasa dan kebanyakannya terdapat di hujung lidah dan di tepi.

Papillae ini tidak dapat dilihat dengan mata kasar. Dua lagi jenis papillae kurang biasa tetapi boleh dilihat dengan mata kasar.

Papillae circumvallate adalah besar dan dijumpai tersusun dalam bentuk V di bahagian belakang lidah, berhampiran tekak.

Terdapat hanya 7 hingga 12 papillae circumvallate, yang berbentuk bulat dan menaik.

Kita juga mempunyai kira-kira 20 papillae foliate di pinggir belakang lidah yang juga boleh dilihat dengan mata kasar.

Memang benar kebanyakan deria rasa terletak di lidah anda namun terdapat juga sel-sel rasa di belakang kerongkong anda, di epiglotis, hidung dan sinus serta dari tekak ke bahagian atas esofagus.

Bayi dan kanak-kanak mempunyai lebih banyak sel yang merasakan rasa dalam membran mukus bibir dan pipi mereka. Semua sel ini menghantar isyarat kepada otak yang ditukar kepada apa yang kita anggap sebagai rasa.

Kita membesar dengan mempercayai bahawa lidah mempunya 4 zon rasa iaitu manis, masam, masin dan pahit. Namun, ini tidak benar.

Rasa-rasa ini bersama dengan rasa ke-5 iaitu umami (rasa sedap), boleh dirasakan di semua bahagian lidah.

Bahagian sisi lidah lebih sensitif secara keseluruhan daripada yang di tengah dan bahagian belakang lidah kita adalah lebih sensitif terhadap rasa pahit berbanding kawasan lain.

Keseluruhan lidah adalah otot, tetapi ia bukan hanya terdiri daripada satu otot tetapi 8 otot berbeza yang terjalin antara satu sama lain menghasilkan matriks yang fleksibel seperti gading gajah.

adalah semua otot, tetapi bukan hanya satu otot - ia terdiri daripada 8 otot yang berbeza yang menjalin antara satu sama lain mewujudkan matriks yang fleksibel, sama seperti belalai gajah.

Ia dikenali sebagai otot hydrostat dan otot lidah adalah satu-satunya otot dalam tubuh manusia yang berfungsi secara bebas dari rangka.

Otot lidah anda mempunyai stamina yang sangat menakjubkan dan digunakan secara berterusan namun tidak pernah letih.

Pada mulanya, rasa membantu kita menguji makanan yang dimakan di mana rasa pahit dan masam mungkin menandakan tumbuhan beracun atau makanan sudah rosak.

Bahagian belakang lidah kita sensitif terhadap rasa pahit membuatkan kita boleh meludahkan makanan beracun atau rosak sebelum kita menelannya.

Rasa manis dan masin memberi tahu kita bahawa makanan yang dimakan kaya dengan nutrien.

Apa yang menarik adalah jika anda semakin gemuk, lidah anda juga turut gemuk.

Lidah manusia mempunyai kadar peratusan lemak yang tinggi dan terdapat kaitan di antara jumlah lemak lidah dan masalah obesiti.

Satu kajian dalam jurnal Sleep menunjukkan bahawa memiliki lidah yang lebih besar dalam tahap lemak yang lebih tinggi mungkin menjadi faktor risiko untuk masalah tidur iaitu apnea, gangguan tidur yang serius di mana seseorang berulang-ulang kali berhenti dan mula bernafas ketika tidur.

Lidah setiap orang adalah unik dan sama seperti cap jari, ia dilihatkan berpotensi bertindak sebagai alat pengenal pasti.

Tidak seperti cap jari, lidah terletak di dalam mulut di mana ia dilindungi dan sukar untuk dipalsukan.

Para penyelidik sedang berusaha untuk menggunakan lidah sebagai salah satu cara untuk pengesahkan biometrik, cara yang boleh dipercayai untuk mengenal pasti seseorang.

Selain daripada boleh menjadi salah satu cara untuk mengenal pasti seseorang, lidah juga boleh memberitahu tahap kesihatan seseorang, termasuklah:


7 Gambar Haiwan Hamil Melalui Sinar-X

Kajian tentang haiwan adalah sesuatu yang sentiasa membuatkan manusia teruja. Sehingga kini, para saintis mengganggarkan bahawa terdapat kira-kira 8.7 juta spesis di atas muka Bumi dan 1 hingga 2 juta daripadanya adalah haiwan.

Sebahagian daripadanya mengikut piawaian kehamilan seperti manusia iaitu selama 9 bulan. Jika anda tidak bekerja dalam bidang ini, pastinya anda tidak begitu tahu tentang pembiakan haiwan.

Dalam kajian saintis, haiwan-haiwan juga melalui proses imbasan sinar-X bagi melihat kandungan di dalamnya.

Selain daripada hamster, tikus belanda adalah haiwan peliharaan yang menjadi pilihan para pencintanya.

Ia adalah kerana saiznya yang agak kecil dan comel serta berbulu lebat.

Biasanya, tempoh purata kehamilan haiwan ini adalah sekitar 65 hari.

Tikus belanda betina biasanya akan mencapai tahap kematangan seksual dalam tempoh 3 hingga 4 minggu selepas dilahirkan.

Ular Boa pembelit (Boa constrictor) adalah spesies boa primitif yang boleh ditemui di sebahagian besar daerah tropika Amerika Selatan, sebahagian Amerika Tengah serta di Kepulauan Carribean.

Spesis ular ini boleh dibiakkan dalam penangkapan dengan mengikuti beberapa langkah mudah yang penting.

Kematangan seksual bagi ular Boa lazimnya dicapai ketika berusia 18 bulan untuk jantan dan 30 bulan untuk betina. Ular betina boleh melahirkan anak sehingga 60 ekor pada satu-satu masa.

Monyet secara amnya akan menjadi dewasa sekitar 4 hingga 5 tahun.

Monyet betina biasanya akan tertarik kepada monyet jantan yang paling besar dan paling kuat di mana golongan ini akan menjadi pemimpin kumpulan.

Malah, golongan monyet jantan yang besar dan kuat ini adalah satu-satunya yang akan melakukan proses pembiakan dalam kumpulan itu.

Bagi spesis betina, ia cenderung untuk matang kira-kira setahun lebih cepat berbanding spesis jantan. Seperti manusia, monyet juga biasanya hamil kepada satu bayi sahaja, namun terdapat kebarangkalian untuk hamil anak kembar.

Jika dilihatkan pada gambar di atas, bolehkan anda mengesan di mana bayi haiwan ini? Di dalam hutan, mengkarung mampu hidup sehingga 8 ke 9 tahun jika tidak menjadi mangsa kepada haiwan lain.

Jika dipelihara dengan baik, ia biasanya boleh hidup sehingga 12 tahun dan hingga 14 tahun jika diberikan perhatian penuh.

Amat sukar untuk melihat mengkarung jantang mengawan dengan betina, tetapi tanda-tandanya selepas itu.

Spesis betina yang hamil akan makan lebih banyak dan selepas 2 hingga 3 minggu, bahagian perutnya akan mula membesar.

Senarai ini pasti tak lengkap jika tidak diselitkan dengan haiwan paling digemari manusia ini.

Tempoh kehamilan kucing biasanya berlangsung selama 61 hingga 72 hari.

Sama seperti yang dialami oleh bakal ibu di pagi hari, kucing hamil juga akan mengalami muntah-muntah.

Anak kucing biasanya dilahirkan dengan mata biru dan mata sebenar akan ditentukan beberapa bulan selepas dilahirkan.

Seperti kucing, anjing juga dianggap sebagai teman setia manusia. Haiwan ini sangat pintar dan mempunyai kesetiaan yang sangat menakjubkan.

Anjing juga mengalami gejala yang sama seperti manusia dan kucing ketika hamil.

Ia biasanya hamil kira-kira 63 hari dan mengandungi tiga trimester, masing-masing berjumlah 21 hari dan jumlah maksimum anak yang boleh dilahirkan adalah 8 ekor.

Jika suhu badan anjing mula menurun, ini menandakan bahawa ia akan melahirkan anak.

Tidak seperti kebanyakan amfibia lain, penyu tidak dapat menyerap semula telur yang tidak disenyawakan ke dalam badan dan perlu membuangnya.

Apa yang sangat menarik mengenai haiwan ini adalah ketika hendak bertelur, ibu-ibu penyu akan kembali ke pantai yang sama di mana ia dilahirkan.

Telur ibu penyu yang hamil mungkin merupakan hasil dari beberapa bapa yang berbeza bagi memastikan kepelbagaian genetik.

Bagi kebanyakan penyu, tempoh kehamilan berkisar antara 45 hingga 75 hari dan bergantung kepada suhu di dalam telur.


Universiti Newcastle Di Australia Tawarkan Biasaswa Untuk PhD Bagi Kajian Muzik Heavy Metal

Masalah paling besar bagi peminat muzik Metal tentang pendidikannya adalah ia jarang berkaitan dengan Metal itu sendiri. Sudah tentu di sekolah anda akan mempelajari sesuatu tentang "metal" tetapi ia hanya dalam mata pelajaran kimia.

Bagi peminat muzik Metal, mereka mahukan minat mereka menjadi sesuatu yang boleh dipelajari dan dikaji secara ilmiah.

Jika anda pernah bercita-cita untuk bergelar sebagai doktor falsafah sambil mempelajari muzik heavy metal, kini ia boleh menjadi kenyataan.

Universiti Newcastle di Australia kini menawarkan biasiswa PhD untuk mengkaji geografi sosial tentang budaya heavy metal.

Biasiswa tersebut adalah sebanyak RM80,000 setahun yang akan diberikan kepada 2 pelajar domestik atau seorang pelajar antarabangsa.

Mereka ini perlu mengkaji geografi sosial tentang "Homelessness and Mutual Aid", "Vegan Geographies", "Unschooling and The Possibilities of Childhood", dan yang terakhir , "Heavy Metal Geographies".

Kursus ini amat relevan dengan kedudukan geografi Australia dalam budaya Heavy Metal, dengan memberikan tumpuan kepada persoalan jantina, bangsa, dan sosio-politik.

Seorang peminat muzik Metal, Simon Springer yang juga merupakan Direktor Geografi Manusia di University Newcastle memberitahu majalah Kerrang:

Simon juga memberitahu bahawa peluang untuk biasiswa bagi bidang ini tersangatlah jarang berlaku, jadi beliau memutuskan untuk mengiklankan tentangnya untuk memberi kesempatan kepada peminat muzik Heavy Metal.


Hakikat Sebenar Bila Si Miskin Menjadi Kaya Seperti Kisah Dongeng Cinderella - Imelda Marcos

Ketika Imelda Marcos masih kecil, dia sangat kelihatan seperti Cinderella. Gadis Filipina yang berasal dari keluarga biasa ini sentiasa mempunyai penampilan dan kulit yang cerah.

Apabila berumur 18 tahun, Imelda dengan mudah memenangi pertandingan ratu cantik di Filipina.

Bakal presiden Filipina, Ferdinand Emmanuel Marcos menyedari kewujudan Imelda sepertimana dalam cerita dongeng apabila seorang putera raja jatuh cinta dengan gadis biasa.

Bezanya adalah kisah mereka tidak berakhir dengan kesudahan yang gembira, sebaliknya bertukar menjadi kisah seorang wanita yang digelar sebagai "rama-rama besi, menjadi salah satu contoh terbaik tentang penyalahgunaan kuasa dalam sejarah.

Imelda Trinidad Romualdez Marcos dilahirkan pada 2 Julai 1929, ibunya merupakan anak yatim ketika masih kecil dan bapanya merupakan seorang peguam.

Dia meminati muzik dan panggung wayang sejak kecil lagi. Oleh itu, selepas Imelda mendapat pendidikan, dia memutuskan untuk menjana wang dengan menyanyi dan mengambil bahagian dalam pertandingan ratu cantik.

Nasib menyebelahi Imelda dalam pertandingan ratu cantik di mana dia memenangi gelaran ratu cantik di kampung halamannya.

Imelda kemudiannya ditabalkan sebagai Miss Manila dan dipilih menjadi model utama negara apabila dimahkotakan sebagai Ratu Cantik Filipina.

Wajah Imelda muncul di muka hadapan majalah dan membuatkan hampir semua lelaki di negara itu jatuh cinta.

Dan antara salah seorang lelaki yang terkesima dengan kecantikan ratu cantik Filipina adalah seorang ahli kongres muda yang bernama Ferdinand Emmanuel Edralin Marcos.

(Ferdinand dan Imelda Marcos ketika majlis perkahwinan mereka pada tahun 1954)

Sangat tertawan dengan kecantikan Imelda membuatkan Ferdinand melamarnya hanya selepas 11 hari mereka bertemu.

Perkahwinan mereka yang diadakan besar-besaran kelihatan sangat gembira. Selepas berkahwin, Imelda kurang menghabiskan masa untuk menyanyi dan bekerja dalam industri model.

Dia memutuskan untuk mendedikasikan keseluruhan waktunya untuk membantu kerjaya politik suaminya.

Imelda hadir ke mesyuarat bersama Ferdinand dan berkomunikasi dengan sesiapa sahaja yang boleh membantunya.

Semangat dan usaha pasangan itu hasilnya berbuah dan pada tahun 1965, Ferdinand Marcos diangkat menjadi presiden Filipina.

Imelda bukanlah seorang First Lady yang hanya muncul dalam gambar-gambar rasmi sahaja.

Dia memainkan peranan penting bagi Filipina di mana Imelda pergi ke seluruh dunia dalam misi diplomatik dan memegang beberapa jawatan kerajaan.

Hal ini dilakukan dengan memiliki bakat untuk membuatkan orang terpesona. Imelda mempunyai hubungan yang mesra dengan pemimpin-pemimpin besar dunia termasuklah Ronald Reagan (Presiden AS), Mao Zedong (Pengerusi Republik Rakyat China), Leonid Brezhnev (Setiausaha Agung Jawatankuasa Pusat Parti Komunis Kesatuan Soviet), Kim Il-Sung (Premier Korea Utara) serta Saddam Hussain.

Kehebatan berhujah Imelda juga membuatkan Muammar el-Qaddafi bersetuju untuk membantu perjanjian damai antara Filipina dan pemisah Islam.

Daya tarikan dan bakat diplomatik Imelda menjadikan negaranya salah satu negara paling terkemuka pada ketika itu.

Selain itu, sebagai First Lady, dia terilibat dalam hal-hal kebudayaan dan penjagaan kesihatan serta memulakan banyak program sosial.

Imelda membantu membina banyak kemudahan yang menarik dan penting termasuklah pusat jantung, institut nefrologi, pusat kongres, Istana Kelapa dan banyak lagi.

Malangnya, pasangan suami isteri ini menyedari akan kesemua kelebihan kuasa yang mereka miliki dan memutuskan untuk menggunakan kedudukan mereka demi kepentingan sendiri.

Pada tahun 1972, Ferdinand Marcos menyingkirkan Perlembagaan negara dan menubuhkan sistem diktator. Bersama isterinya, Ferdinand mendapat akses kepada belanjawan kerajaan.

Imelda tidak dapat mengawal dirinya dan kemudiannya berubah menjadi seorang yang tersangat boros dalam berbelanja. Ia kelihatan seperti dia membeli semua yang diimpikannya ketika masih kecil.

(Pasangan Marcos bersama 3 anak mereka Imee, Ferdinand Jr dan Irene pada tahun 1965)

Imelda memilih untuk membeli barang-barang berjenama dan mewah serta mengarahkan agar beratus-ratus potret wajahnya dilukis.

Salah satu lukisan yang paling mahal adalah "The Birth of Venus" oleh Sandro Botticelli, dengan Imelda dijadikan sebagai watak utama.

Namun perkara yang paling digemari oleh First Lady Filipina ini sudah tentunya kasut yang mana disimpan di dalam beberapa bilik khas.

Dia pernah menjelaskan tentang perkara ini dengan berkata, "Saya tak pernah beli 3,000 pasang kasut. Saya hanya ada 1,060 pasang kasut,".

Imelda cuba untuk melupakan zaman kanak-kanaknya yang miskin malah mengharamkan sebuah buku yang ditulis oleh seorang wartawan Filipina.

Wartawan tersebut mahu menceritakan kisah Imelda ketika muda sebagai seorang yang miskin seperti mana rakyat Filipina yang lain pada ketika itu.

Carmen Pedrosa, penulis "The Rise and Fall of Imelda Marcos", menulis:

Terdapat beberapa kisah legenda tentang barang-barang yang dibeli oleh Imelda.

Terdapat dokumen kastam yang membuktikan bahawa dalam salah satu lawatannya ke New York, Imelda membelanjakan RM12 juta dalam masa sehari sahaja.

Dia juga membeli lukisan oleh Michaelangelo dengan harga RM14 juta.

Pernah sekali dia mengarahkan pesawat yang sedang terbang dari Rom untuk patah balik kerana hanya terlupa untuk membeli keju, dan tisu tandas yang digunakannya diperbuat daripada tangan menggunakan kain sutera yang paling nipis.

Imelda tidak suka mendengar perkatan "tidak" dan wang daripada belanjawan kerajaan digunakan sesuka hatinya.

Dia digelarkan sebagai "Iron Butterfly" atau "Rama-rama Logam", kerana sifatnya yang autoritarian dan gemarkan kemewahan.

Kehidupan yang tersangat kaya dan mewah dinikmati pasangan suami isteri kelihatan lebih "mengagumkan" apabila anda melihatkan betapa miskinnya Filipina.

Orang-orang yang hidup sangat miskin mula menyedari bahawa semua perkara baik yang dilakukan oleh presiden dan isterinya terhadap Filipina langsung tidak sepadan dengan bagaimana mereka mementingkan diri sendiri dan betapa teruknya mereka menyalahgunakan kuasa.

Akhirnya pada tahun 1986, rejim Ferdinand Marcos telah digulingkan dan dibuang dari negara serta didakwa.

Bekas presiden dan isterinya dituduh menyalahgunakan kuasa dan menyebabkan kemusnahan terhadap bajet negara sebanyak RM360 bilion.

Imelda hanya dibenarkan pulang ke Filipina pada tahun 1991 selepas Ferdinand meninggal dunia. Dia kemudiannya membuka sebuah muzium kasut.

Hampir sejurus selepas itu, Imelda memutuskan untuk kembali ke dunia politik, tetapi tidak memegang apa-apa jawatan serius sehingga tahun 2010.

Dia dilantik menjadi ahli Dewan Perwakilan Filipina ketika berusia 80 tahun dan dia masih terus bekerja, sehingga sekarang.

Ada yang meramalkan bahawa kisah kehidupan Imelda Marcos ini akan difilemkan suatu hari nanti.

Kehidupannya adalah bukti sebenar tentang apa yang boleh terjadi kepada kisah dongeng apabila ia berhadapan dengan realiti yang menyakitkan.

Kisah Imelda Marcos mengingatkan kita kembali kepada satu perkara penting iaitu kuasa yang besar adalah tanggungjawab besar terhadap diri sendiri dan terhadap orang-orang yang memberikan kuasa kepada anda.


5 Masalah Dahsyat Disebabkan Oleh Penggunaan "Font" Yang Salah

Jika ditanyakan, kebanyakan daripada kita sudah tentu tidak mengenali jenis tulisan yang ada, apatah lagi untuk mengetahui nama-namanya. Namun, sejarah telah membuktikan bahawa jenis tulisan adalah sangat penting daripada apa yang kita jangkakan.

Ini kerana jenis tulisan atau fon kadang-kala menjadi simbol kemajuan dan kesetiaan politik.

Ia juga boleh digunakan untuk mendedahkan penipuan atau menangguhkan penghakiman mahkamah. Tak cukup dengan itu, jenis tulisan telah menyebabkan pertikaian berabad-abad lamanya, menjatuhkan kerajaan dan mencetuskan protes serta kemarahan orang ramai.

iluminasi.com kongsikan 6 masalah dahsyat yang dicetuskan oleh jenis tulisan.

Dari tahun 1800-an hingga Perang Dunia II, Jerman terjerat dengan kontroversi yang sangat pelik berkenaan dengan penggunaan dua jenis tulisan iaitu Fraktur dan Antiqua.

Fraktur adalah tulisan utama yang digunakan di Jerman sehinggalah kemunculan Antiqua pada abad ke-16. Antiqua telah digunapakai di bahagian Eropah lain termasuk Perancis dan Itali, dan tidak di Jerman.

Walau bagaimanapun, pencetak Jerman menggunakan Antiqua untuk mencetak perkataan bukan Jerman dan mengekalkan Fraktur untuk mencetak perkataan Jerman.

Antiqua mula mendapat perhatian di Jerman pada tahun 1800-an. Terdapat rakyat Jerman yang menentangnya kerana ia adalah tulisan pilihan untuk beberapa peristiwa politik, termasuk Revolusi Renaissance dan Revolusi Perancis.

Tentangan Jerman terhadap Antiqua menjadi lebih panas setelah Napoleon dikalahkan di Waterloo.

Golongan konservatif Jerman menganggap Antiqua sebagai simbol dari Perancis dan dianggap penggunaannya adalah tidak patriotik di Jerman.

Jerman radikal menyokong penggunaan Antiqua kerana mereka menganggapnya sebagai sesuatu yang progresif. Tidak lama kemudian, pencetak Jerman dibahagikan kepada dua tulisan ini.

Pencetak yang menggunakan Antiqua dipanggil Altschrift manakala yang menggunakan Fraktur dinamakan Frakturbund.

Pada tahun 1911, Jerman melarang Antiqua di sekolah-sekolah dan memperkenalkan tulisan Sutterlin sebagai ganti.

Nazi mendapati diri mereka berada di tengah-tengah persengketaan Fraktur-Antiqua yang hangat ketika mereka berkuasa.

Mereka menyokong Fraktur sehingga Januari 1941 apabila Adolf Hitler mengisytiharkannya sebagai skrip Yahudi. Dengan ini, mereka mengabaikan Fraktur dan beralih menggunakan Antiqua.

Pada Disember 2017, ketua pegawai eksekutif Look Communications bernama Gerald McGoey difailkan untuk muflis.

Dia telah diperintahkan untuk menjual harta tanahnya untuk membayar hutangnya sebanyak RM22 juta.

Pihak pemiutang melantik beberapa pemegang amanah untuk mengaudit harta Gerald untuk melihat apa yang mereka dapatkan dan menemui dua buah rumah miliknya.

Walau bagaimanapun, Gerald mendakwa rumah itu milik 3 anaknya dan menyediakan kertas kerja sebagai bukti. Tidak lama, penipuannya terbongkar disebabkan satu kesilapan bodoh yang dilakukannya.

Dokumen-dokumen tersebut dicetak menggunakan jenis tulisan yang tidak wujud ketika dokumen itu ditandatangani. Satu dokumen bertarikh tahun 1995 dicetak menggunakan tulisan Cambria, yang mana direka pada tahun 2002.

Dokumen lain bertarikh tahun 2004 namun ia dicetak dengan Calibri, yang wujud bermula tahun 2007.

Peguam Gerald kemudiannya mendakwa bahawa pasangan itu telah membuat kesilapan berkenaan tarikh tetapi menegaskan tuntutan mereka adalah benar. Mahkamah tidak menerima alasan itu dan memutuskan sebaliknya.

Pada Ogos 2009, IKEA secara senyap-senyap berhenti menggunakan Futura yang digunakan pada papan tanda dan katalog, lalu beralih menggunakan Verdana.

Malangnya, para pelanggan menyedari hal ini dan memulakan satu tindakbalas yang deknali sebagai "Verdanagate".

IKEA bersetuju untuk menukar tulisan ini beberapa bulan sebelumnya apabila para eksekutif memutuskan untuk menyeragamkan tulisan yang mereka gunakan dalam talian dan luar talian.

Sebelum itu, IKEA menggunakan Verdana di laman sesawang mereka dan Futura pada papan tanda serta katalog. Ini kerana pada ketika itu, Futura tidak tersedia secara dalam talian jadi para eksekutif menggunakan Verdana.

Malangnya, Verdana telah dicipta untuk kegunaan dalam talian dan mendapat reputasi teruk apabila digunakan di luar talian.

Ia kelihatan pelik apabila saiz tulisan dibesarkan atau dicetak dalam resolusi tinggi, seperti yang dilakukan oleh IKEA.

Inilah sebabnya mengapa ia boleh disedari dengan pantas dan menimbulkan publisiti yang negatif sehinggakan IKEA terpaksa kembali menggunakan Futura.

Pada tahun 2014, seorang pelajar berusia 14 tahun Suvir Mirchandani mendedahkan bahawa kerajaan persekutuan dan negeri Amerika Syarikat boleh jimat RM1.9 bilion setahun jika menukarkan tulisan yang digunakan dalam dokumen rasmi kepada Garamond.

Suvir mendakwa hal itu selepas membandingkan Garamond dengan Century Gothic, Comic Sans dan Times New Roman. Dia mendapati bahawa Garamond adalah lebih nipis dan menggunakan 25% kurang dakwat berbanding tulisan lain.

Eksperimen oleh Mirchandani ini kemudiannya dikatakan tidak tepat kerana Garamond adalah 15% lebih kecil daripada tulisan lain pada saiz yang sama.

Ini bermakna bahawa Garamond akan menggunakan jumlah dakwat yang sama seperti tulisan lain jika saiznya meningkat untuk dipadankan dengan tulisan lain.

Begitu juga, tulisan lain akan menjimatkan kos yang sama jika saiz dikurangkan agar sesuai dengan saiz Garamond yang lebih kecil.

Di samping itu, kerajaan Amerika Syarikat melakukan kebanyakan percetakan dengan mesin cetak dan bukan dengan pencetak pejabat.

Eksperimen Mirchandani telah dilakukan dengan pencetak inkjet, walaupun kerajaan juga menggunakan pencetak laser yang memerlukan toner.

Toner adalah lebih murah daripada dakwat inkjet, yang akan menjejaskan sebarang penjimatan kos.

Akhir sekali, kerajaan AS sebenarnya tidak membeli dakwat. Sebaliknya, ia berurusan dengan perniagaan lain untuk menyediakan perkhidmatan percetakan pejabat.

Perniagaan ini mengenakan caj bayaran berdasarkan halaman yang dicetak dan bukannya jumlah dakwat yang digunakan.

Oleh itu, kerajaan AS membelanjakan jumlah wang yang sama, sama ada untuk mencetak foto berwarna ataupun satu huruf sahaja.

Pada tahun 2011, gabenor Michigan, Rick Snuder menandatangani satu undang-undang kontroversi yang membenarkan dirinya untuk melantik pengurus kecemasan untuk mengambilalih hal ehwal bandaraya ketika berlakunya sebarang krisis.

Undang-undang ini menjadi popular dengan begitu cepat dan mencetuskan protes serta kes undang-undang.

Di sebelah pihak adalah "Michigan Citizens for Fiscal Responsibility" yang menentang undang-undang tersebut, berhadapan dengan "Stand Up for Democracy" yang menyokongnya.

Kerajaan bersetuju untuk membuat referendum pada November 2012 untuk memutuskan sama ada mereka mahukan undang-undang itu kekal atau tidak.

Michigan Citizens for Fiscal Responsibility menyaman dan meminta Mahkamah Agung Michigan membatalkan referendum itu kerana gerakan Stand Up for Democracy menggunakan tulisan bersaiz kecil dalam dokumen yang dikemukakan untuk meminta referendum dilakukan.

Mereka mendakwa bahawa tulisan kecil membuatkan petisyen itu menyalahi undang-undang.

Dakwaan ini tidak dilayan oleh mahkamah yang kemudiannya memutuskan bahawa kerajaan boleh melantik pengurus kecemasan.

Beberapa tahun lalu, seorang ahli paleontologi dari Imperial College London, Susannah Maidment memuat naik satu tweet bahawa permohonan geran penyelidikannya kepada Majlis Penyelidikan Alam Sekitar Semula Jadi (NERC) di United Kingdom telah ditolak kerana dia menggunakan Calibri dalam permohonan itu.

Rupa-rupanya, NERC mempunyai garis panduan yang ketat dan memerlukan permohonan dihantar menggunakan "Arial 11 atau huruf sans serif lain yang sama dengan ukuran Arial 11."

Susannah menggunakan tulisan yang tidak sesuai dengan garis panduan yang dikeluarkan.

NERC kemudian menjelaskan bahawa ia menolak 4% daripada permohonan pembiayaan ke atas penggunaan tulisan yang salah.

Organisasi itu menyatakan bahawa mereka berbuat demikian untuk memastikan pemohon mempunyai ruang yang sama banyak  kerana tulisan yang lebih kecil mengambil ruang yang lebih sedikit dan membolehkan pemohon memberikan butiran yang lebih lanjut.


Perbezaan Antara Mitos, Dongeng, Legenda dan Hikayat

Cerita rakyat menjadi sebahagian dari kekayaan budaya dan sejarah yang dimiliki setiap bangsa. Begitu juga dengan Malaysia. Jika dikaji dengan teliti, negara kita sebenarnya memiliki cerita rakyat yang sangat menarik.

Cerita rakyat dapat diertikan sebagai ekspresi budaya sesuatu masyarakat melalui tutur bahasa yang berhubungan secara langsung dengan pelbagai aspek budaya dan susunan nilai sosial masyarakat tersebut.

Zaman dahulu, cerita rakyat diwariskan secara turun-temurun dari satu generasi ke generasi berikutnya secara lisan. Pada umumnya, cerita rakyat mengisahkan tentang kejadian pelbagai perkara seperti kejadian alam semesta.

Kebanyakan tokoh-tokoh dalam cerita rakyat biasanya ditampilkan dalam pelbagai bentuk baik yang berupa binatang, manusia ataupun dewa. Kesemua watak-watak ini sering disifatkan sebagai manusia.

Cerita rakyat sangat digemari oleh masyarakat kerana dapat dijadikan sebagai tauladan, penglipur lara dan juga jenaka. Selain itu, cerita rakyat juga mengandungi ajaran tentang budi pekerti atau pendidikan moral dan hiburan bagi masyarakat.

Namun, ramai yang masih lagi tidak jelas tentang perbezaan antara mitos, dongeng, legenda dan hikayat yang merangkumi cerita rakyat yang sering didengar sejak mereka masih kecil lagi. Berikut adalah penjelasan mengenai perbezaan antara sifat-sifat cerita rakyat yang berikut.

Mitos adalah cerita prosa rakyat yang menceritakan tentang sesuatu kisah yang berlatarbelakangkan masa lalu. Mitos juga sering diertikan sebagai cerita sesuatu bangsa tentang dewa dan pahlawan zaman dahulu.

Mitos mengandungi penafsiran tentang asal-usul semesta alam, manusia dan bangsa tersebut. Ia mengandungi erti mendalam yang diungkapkan dengan cara ghaib. Mitos dianggap sebagai cerita rekaan tetapi masyarakat tradisional mempercayai bahawa mitos itu benar-benar berlaku.

Menurut Hashim Awang (1985), ciri-ciri cerita mitos ialah cerita yang mengisahkan tentang manusia, makhluk atau peristiwa luar biasa yang tidak rasional atau tidak dapat diterima oleh akal manusia.

Bagi masyarakat Melayu tradisional, cerita mitos adalah suci dan mulia tetapi berlawanan kepada sifat duniawi. Banyak pantang larang dikenakan dalam hal untuk mematuhi cerita mitos dan ia dianggap sebagai sistem kepercayaan yang tidak boleh dipersenda-sendakan.

Ini kerana, masyarakat pada zaman duhulu masih terpengaruh dengan agama Hindu walaupun sudah ada sebahagian masyarakat yang telah memeluk agama Islam.

Dongeng adalah bentuk sastera lama yang menceritakan tentang sesuatu kejadian luar biasa yang penuh dengan khayalan (fiksyen). Ia dianggap tidak benar-benar terjadi. Fungsi dongeng adalah untuk menyampaikan pesan moral, mendidik atau menghibur.

Kisah dongeng biasanya diangkat daripada pemikiran fiksyen dan kisah nyata. Ia biasanya diceritakan secara turun-temurun dari generasi ke generasi. Kisah dongeng boleh membawa pendengarnya hanyut ke dalam dunia fantasi.

Walaupun tidak jauh berbeza dengan mitos, kisah dongeng biasanya menceritakan tentang kesedihan atau kebahagian watak-watak, sejarah keluarga atau kesukuan. Manakala mitos pula sering menceritakan peristiwa global dan watak-wataknya selalunya mempunyai sifat luar biasa.

Kisah dongeng sering menjadi pilihan kebanyakan sasterawan dan penerbit buku lalu dimodifikasikan menjadi dongeng moden. Salah satu kisah dongeng yang masih diminati sehingga hari ini ialah kisah 1001 malam.

Kisah asli dari dongeng tersebut hanya diambil sebahagiannya kemudian diubah dan ditambah. Bahkan, ada yang diganti sehingga melencong jauh dari kisah aslinya. Plot kisah dongeng biasanya tidak mempunyai ruang masa dan hampir tidak mungkin dapat ditentukan bila peristiwa tertentu itu berlaku.

Legenda adalah cerita prosa rakyat yang dianggap benar-benar terjadi oleh penyampai cerita tersebut. Biasanya legenda kerap dijadikan sebagai sejarah kolektif.

Isi dan tema cerita legenda berkaitan dengan tokoh-tokoh terkenal yang dipercayai pernah hidup suatu ketika dahulu dan sering dikaitkan dengan sifat kepahlawanan yang menjadi kebanggaan masyarakat setempat.

Cerita legenda sering kali dibuat secara berlebih-lebihan dan melampaui kelaziman yang biasa dimiliki oleh seorang manusia. Cerita-cerita tentang tokoh legenda ini juga sering bercampur aduk antara unsur sejarah dengan unsur fantasi.

Tokoh-tokoh legenda biasanya menjadi kemegahan dan kebanggaan sesuatu bangsa seperti memiliki rupa paras yang kacak, berperibadi mulia, bijaksana dan dikagumi setiap orang.

Legenda lebih berpijak di bumi nyata, iaitu tokoh yang dipusatkan 'lazimnya memang pernah hidup dan banyak jasanya. Mereka disenangi dan menjadi sebutan masyarakat, lantaran itu perwatakan mereka telah ditokok tambah oleh masyarakat.

Latar belakang kisah legenda juga berpusat di dunia nyata bukannya dunia khayalan. Antara contoh kisah legenda adalah seperti Hang Tuah dan Mahsuri.

Hikayat adalah sebuah karya sastera lama Melayu silam yang berbentuk prosa yang berisi cerita, undang-undang, salasilah yang sifatnya rekaan, biografi, keagamaan, sejarah atau gabungan dari sifat-sifat yang ada. Hikayat biasanya dibaca dan diceritakan untuk menghibur atau menaikkan semangat bangsa.

Cerita-cerita hikayat biasanya berbentuk panjang dan menceritakan mengenai seseorang atau kejadian yang penting. Cerita hikayat adalah warisan dari penceritaan secara lisan. Kebanyakan cerita hikayat ditulis dalam bentuk di mana pembaca akan membacanya dengan kuat untuk didengari oleh pendengar.

Hikayat berasal dari bahasa Arab iaitu 'Haka' yang bermaksud bercerita atau menceritakan. Ada kalanya, hikayat ini mirip dengan cerita sejarah yang banyak isinya terdapat hal-hal yang tidak masuk akal dan penuh dengan keajaiban.

Unsur-unsur yang terdapat dalam hikayat tidak jauh berbeza dengan jenis prosa lama yang lainnya. Hikayat dibangunkan oleh dua unsur iaitu unsur intrinsik dan unsur ekstrinsik.

Unsur intrinsik dalam hikayat adalah unsur yang membangun cerita tersebut dari dalam. Sedangkan, unsur ekstrinsik pula adalah unsur yang membangun cerita tersebut dari luar. Unsur-unsur intrinsik yang membangun sebuah hikayat adalah seperti tema, latar, alur, amanat, tokoh, sudut pandang dan gaya.


Kisah Komuniti di Filipina yang Hidup di Kawasan Perkuburan

Selain makanan dan minuman, tempat tinggal adalah satu keperluan bagi manusia. Tidak kiralah kecil atau besar, asalkan ianya dapat menjadi tempat perlindungan, tidur dan berehat sudah mencukupi bagi setiap manusia.

Malangnya, tidak ramai yang mampu memiliki kediaman yang serba lengkap akibat daripada masalah kewangan. Oleh itu, rumah setinggan menjadi pilihan. Perumahan setinggan ini boleh didefinasikan sebagai sistem perumahan yang dibina secara haram di tanah-tanah milik kerajaan atau individu lain.

Sebelum ini, kami pernah menulis mengenai Tower of David, iaitu sebuah bangunan yang terbengkalai di Venezuela yang dijadikan sebagai penempatan setinggan oleh penduduk miskin tempatan. Kali ini, kami ingin berkongsi pula mengenai kewujudan penempatan setinggan di kawasan perkuburan yang wujud di Filipina.

Cemeterio Del Norte merupakan nama sebuah kawasan tanah perkuburan yang terletak di Manila, ibu negara Filipina. Tanah perkuburan ini dibuka pada tahun 1904 dan dikatakan antara yang tertua dan terbesar di Filipina. Terdapat kira-kira 1 juta mayat yang telah disemadikan disini.

Uniknya, ianya bukan sekadar kawasan yang menempatkan mayat-mayat orang yang sudah meninggal dunia tetapi dijadikan kawasan penempatan setinggan. Masalah kewangan dan kekurangan rumah di Filipina menyebabkan kawasan ini kini didiami kira-kira 10 hingga 50 ribu orang yang menjadikan kawasan perkuburan ini sebagai rumah mereka.

Pada awalnya, ramai yang tinggal di kubur dan makam milik keluarga orang kaya yang membayar mereka untuk membersihkan dan menjaga kawasan perkuburan ahli keluarga mereka. Ada juga yang sekadar mengambil upah mengebumikan mayat di situ.

Golongan miskin ini menjadikan tapak kubur orang kaya yang memiliki binaan dan berbumbung sebagai tempat pilihan mereka untuk berteduh. Tanpa bekalan elektrik dan air, kehidupan golongan ini sangat sukar dan serba kekurangan.

Ada juga sesetengah penduduk berjaya mendapatkan bekalan elektrik daripada sambungan secara haram yang dilakukan. Untuk bekalan air, penduduk biasanya akan mendapatkannya daripada perigi awam yang terletak berdekatan.

Sudah menjadi pemandangan biasa melihat kanak-kanak bermain di kawasan perkuburan ini. Malah, dikatakan terdapat kedai runcit yang dibuka disini untuk keperluan penduduk tempatan. Walaupun dihimpit kemiskinan, kanak-kanak disini hidup bebas seperti kanak-kanak seusia mereka.

Pada waktu malam, mereka juga akan tidur disini. Bagi sesetengah orang, ianya mungkin sesuatu yang menyeramkan kerana terpaksa tidur di kawasan kubur, namun bagi mereka ianya sudah menjadi satu kebiasaan. Tiada isu gangguan hantu dan makhluk halus.

Bagi sesetengah penduduk disini, mereka dibayar sedikit upah untuk menjaga kebersihan kubur ahli keluarga mayat yang ditanam disini. Ada juga yang diupah menyediakan kawasan untuk penanaman mayat. Ketika waktu sibuk, puluhan mayat baru disemadikan disini dalam satu hari.

Namun, terdapat juga individu contohnya seorang lelaki berusia 54 tahun yang menggelarkan dirinya Father Ramona yang mengambil upah untuk mengetuai upacara sembahyang.

Setiap tapak perkuburan biasanya akan disewa selama 5 tahun. Selepas 5 tahun, sekiranya ahli keluarga mayat tidak lagi membayar wang penjagaan, abu dan tulang-tulang mayat yang sudah reput akan dibersihkan daripada tapak tersebut untuk membuka ruang kepada mayat baru untuk ditanam disitu.

Seperti mana-mana kawasan setinggan, kawasan setinggan disini juga tidak dapat lari daripada pelbagai kegiatan jenayah seperti dadah, pelacuran, gangster dan sebagainya. Kanak-kanak yang tidak mendapat pendidikan di sekolah juga terdedah dengan kegiatan jenayah ini di usia yang begitu muda.

Sifat agresif Presiden Filipina, Rodrigo Duterte juga menyebabkan kawasan ini sering didatangani oleh penguatkuasa untuk memerangi aktiviti pengedaran dadah. Malah, akibat pergelutan dengan pihak berkuasa, beberapa kematian telah dilaporkan di sini.

Pada waktu malam, ibu bapa kebiasaannya akan mengarahkan anak-anak agar tidak berkeliaran kerana waktu inilah kegiatan jenayah biasanya berlaku. Malah, malam juga merupakan saat bahaya kerana pihak berkuasa biasanya menjalankan operasi pada waktu ini untuk memerangi kegiatan pengedaran dadah.


7 Barangan Rumah Yang Menyebabkan Signal WIFI Lemah dan Perlahan

Semua orang pernah berhadapan dengan situasi di mana sambungan internet yang begitu teruk. Kadang-kala, masalah ini berpunca daripada tetapan router atau perkhidmatan yang teruk oleh syarikat telekomunikasi.

Tapi dalam kebanyakan kes yang mana ia kerap kali tidak disedari oleh kebanyakan orang, sambungan WiFi yang teruk berlaku kerana objek atau perabot tertentu di rumah yang terletak berhampiran dengan router atau komputer anda.

iluminasi.com kongsikan antara 7 barang rumah yang membuatkan sambungan WiFi anda menjadi lemah dan perlahan.

Logam adalah sejenis konduktor elektrik, yang bermaksud ia menyerap tenaga elektrik .

Oleh kerana gelombang WiFi anda melepaskan gelombang elektromagnet, sebarang permukaan atau objek logam di rumah anda akan menghalang gelombang ini daripada tersebar.

Jika anda mahukan sambungan internet anda berfungsi tanpa sebarang masalah, letak router anda jauh daripada sebarang logam.

Sedar atau tidak sesetengah jenis dinding menghalang isyarat WiFi anda.

Antara bahan yang paling biasa diketahui dalam menghalang sambungan internet termasuklah marmar, simen, konkrit, plaster, dan batu bata.

Ini menjelaskan mengapa sambungan internet di rumah 2 atau 3 tingkat mengalami masalah atau sambungan menjadi lemah.

Untuk mengelakkan ini dari berlaku, letakkan router anda di kawasan terbuka dan jauh dari dinding.

Bahan yang membolehkan kita melihat refleksi kita di cermin juga memantulkan isyarat yang dikeluarkan oleh router.

Apabila ia terletak berhampiran dengan router, ia boleh membuatkan kekuatan isyarat menjadi perlahan dan tidak stabil.

Sebagai peraturan umum, peralatan elektrik yang mempunyai paip yang mengedarkan air tidak begitu "mesra" dengan isyarat WiFi.

Air boleh menyerap dan mengekalkan beberapa tenaga dari gelombang tanpa wayar, sekaligus memberi kesan negatif kepada kualiti sambungan internet.

Seperti yang dibincangkan di atas, air boleh menyebabkan isyarat internet berkurangan atau menjadi lemah.

Jadi, jika anda meletakkan router WiFi anda berdekatan dengan akuarium, atau apa-apa yang mengandungi sejumlah air malah berhampiran longgokan buah tembikai sekalipun, sambungan internet anda akan menjadi lemah.

Lampu kelip-kelip yang dipasang ketika hari raya atau Krismas juga boleh menyebabkan isyarat WiFi di rumah menjadi lemah.

Lampu-lampu berwarna-warni ini mempunyai cip yang menjana medan magnet di mana ia berinteraksi dengan gelombang elektrik yang dikeluarkan oleh router anda.

Ini adalah antara salah satu peranti yang mempunyai spektrum frekuensi yang serupa dengan yang digunakan oleh WiFi.

Sekiranya anda terpaksa diletakkan berhampiran dengan ketuhar gelombang mikro, cuba untuk letakkan router anda di tempat yang lebih tinggi daripada peranti ini.

Ia akan mengurangkan kesan negatif yang terjejas akibat ketuhar ini.

Terdapat pelbagai langkah yang boleh diambil untuk meningkatkan sambungan internet anda. Jika isyarat internet anda sangat lemah, lakukan perkara-perkara di bawah:


Lohong Putih : Sifat Dan Ciri-Ciri Lohong yang Berlawan Dengan Lohong Hitam

Pada bulan April tahun 2019, media melaporkan berkenaan kejayaan sekumpulan saintis merakamkan gambar pertama lohong hitam atau 'black hole' dalam sejarah penerokaan angkasa moden.

Gambar tersebut yang diambil dengan menggunakan teleskop Event Horizon, berjaya merekodkan imej sebuah lohong hitam yang terletak di sebuah galaksi yang dilabelkan sebagai Messier 87 terloetak 55 tahun cahaya daripada bumi. Lohong hitam itu dianggarkan mempunyai isipadu 6.5 kali ganda matahari.

Sekiranya lohong hitam merupakan sebuah medan graviti yang terlalu kuat di mana tidak ada apa-apa pun mampu melepasinya, termasuklah cahaya - pasti ada kuasa lain yang mempunyai sifat berlawanan dengannya. Memang ada - lohong putih.

Bagi memahami lohong putih atau 'white hole', lebih mudah untuk kita memahami secara ringkas asal-usul lohong hitam. Lohong hitam adalah satu medan graviti yang mampu menyerap semua unsur di dunia ini, sehingga digelarkan sebagai unsur paling gelap dalam dunia.

Lohong hitam terhasil bermula daripada proses bintang-bintang besar yang telah mati yang mencipta satu daya tarikan yang cukup kuat, kembali kepada pusat bintang tersebut atau singulariti semasa letupan supernova terhasil. Semua jisim-jisim bintang itu ditarik dan dimampatkan ke teras bintang mati itu sehingga mampu menjana kuasa tarikan graviti yang akhirnya menyedut badan bintang itu sendiri.

Lohong putih pula setakat ini, hanyalah teori yang terhasil daripada semua kajian yang telah berjaya dilakukan melibatkan lohong hitam dengan teori pertama berkenaannya mula diperkatakan pada tahun 1964 oleh angkawasan Russia bernama Igor Novikov.

Sekiranya lohong hitam merupakan satu medan magnetik di mana tidak ada apa-apa unsur yang dapat melarikan diri daripadanya, sifat lohong putih pula berlawanan. Tidak ada satu apa pun unsur yang akan dapat masuk ke dalam lohong putih.

Teori ini diajukan kerana dalam kajian terhadap lohong hitam setakat ini, penyelidik belum menemui sebarang jawapan apa akan berlaku pada lohong hitam yang sudah matang atau tamat prosesnya.

Buat masa sekarang, teori berkenaan lohong putih dikaji sepenuhnya oleh dua orang ahli fizik bernama Hal Haggard dan Carlo Rovelli yang bertugas di Marseille, Perancis. Mereka percaya wujud hubungan yang jelas di antara lohong hitam dan lohong putih dengan idea mereka, bahawa lohong hitam yang telah mati akan bertukar menjadi lohong putih.

Pandangan ini diajukan berdasarkan kepada kiraan yang dilakukan oleh ahli fizik terkenal mendiang Stephen Hawking, yang percaya setiap lohong hitam mempunyai jangka hayat masing-masing, semakin lama semakin mengecil seterusnya lenyap apabila sampai masanya.

Pendapat ini disanggah pasukan tersebut kerana kiraan Hawking itu tidak mengambil kira sifat setiap unsur di dunia ini yang bersifat kuantum - dalam erti kata lain semua unsur yang disedut lohong hitam pasti akan wujud di dalam ruangan, tidak boleh lenyap begitu saja.

Kajian pasukan Haggard dan Rovelli mengandaikan sekiranya proses lohong hitam sudah sampai ke kemuncaknya di mana saiznya tidak lagi mampu dimampatkan ke satu bentuk yang lebih kecil - lohong hitam akan bertukar menjadi lohong putih.

Berdasarkan kepada teori graviti kuantum ulangan, Haggard dan Rovelli mengeluarkan beberapa cadangan dan teori baru. Teori graviti kuantum ulangan atau 'loop gravity quantum' merupakan teori di mana semua unsur yang ada dalam alam semesta ini mempunyai sifat yang senantiasa berulang-ulang walaupun berubah-ubah, tidak mungkin hilang begitu saja.

Secara hipotesisnya, perubahan lohong hitam ke lohong putih akan mengambil masa yang terlalu lama, hampir berbilion tahun lamanya jadi kita mungkin tidak akan sempat mengkaji lohong putih sekiranya pendapat ini ada kebenarannya.

Namun Haggard dan Rovelli berpendapat, kewujudan lohong-lohong hitam bersifat 'primordial' atau sudah wujud semasa masa sendiri bermula memberikan kita kemungkinan akan ada peringkat di mana kita mampu mengesan lohong putih.

Buat masa sekarang, semua perbincangan tentang teori lohong putih hanyalah teori semata-mata tetapi banyak pendapat yang diajukan, didorong daripada usaha untuk menjawab persoalan yang belum dapat dijawab berkenaan apa yang kita tahu tentang lohong hitam.

Jangan dilupakan, lohong hitam sendiri bermula hanya sebagai sebuah teori kerelatifan berdasarkan perkiraan Albert Einstein pada tahun 1916 sebelum kajian lebih mendalam dilakukan, berdasarkan idea tersebut. Rakan baik beliau, ahli fizik John Wheeler meneruskan kajian berdasarkan idea itu serta menjadi orang pertama memperkenalkan istilah 'black hole' pada masyarakat dunia pada tahun 1967.

Lohong hitam pertama ditemui pada tahun 1971 selepas penemuan bintang yang kita namakan sebagai Cygnus X-1, sebuah bintang mati yang didapati memancarkan radiasi pada tahap yang tidak pernah ditemui sebelum ini. Kita sendiri sudah mengetahui tiga pengekelasan lohong hitam - stellar, supermassive dan intermediate. Dr. Kevin Koay Jun Yi, seorang anak tempatan dari Pulau Pinang sendiri terlibat dalam pasukan penyelidik yang berjaya merakamkan gambar lohong hitam pertama dunia.

Lohong putih mungkin hanya sebuah teori sahaja buat masa sekarang, tetapi tak salah kalau kita nak katakan - segalanya mungkin berlaku.


Butoh : Tarian Tradisional Jepun Simbolik Kebebasan dan Ekspresi Diri

Negara Jepun sememangnya terkenal dengal pelbagai perkara unik, daripada ciptaan pelik dikenali sebagai Chindogu, pertandingan realiti televisyen yang pelik, makanan yang pelik dan sebagainya.

Di Jepun, terdapat satu jenis tarian yang dikenali sebagai Butoh. Dalam Bahasa Malaysia, ianya mungkin kedengaran seperti sebuah perkataan kesat namun di Jepun ianya sememangnya nama satu jenis tarian. Tarian ini turut dikenali sebagai "ankoku butoh" yang bermaksud "tarian gelap dan kegelapan".

Sebelum kami berkongsi panjang lebar mengenai tarian unik ini, sila tonton terlebih dahulu video tarian Butoh di bawah:

Butoh bermula daripada sebuah persembahan ringkas pada tahun 1959 berjudul "Kinjiki" ("Warna Terlarang") yang diinspirasikan daripada novel tulisan Yukio Mishima diberikan judul nama yang sama.

Butoh dimulakan oleh dua orang pengasas utama, Hijikata Tatsumi dan Ohno Kazuo. Hijikata Tatsumi mula mencipta gerakan tarian ini dan mengembangkannya pada tahun 1950-an. Gaya dan pergerakan tarian yang sangat unik ini berdasarkan pada kenangan masa kecilnya di rumahnya di bahagian utara Jepun.

Sementara itu, Ohno Kazuo juga seorang penari Jepun yang menjadi guru dan tokoh inspirasi tarian Butoh yang menyebarluaskan lagi tarian ini. Kedua orang pengasas tarian ini belajar di Jerman dan setelah kembali ke Jepun, mereka mencari bentuk baru cara mengekspressikan diri mengikut cara dan budaya Jepun tanpa meniru budaya Barat.

Bentuk dan gerakan tarian ini dibina berdasarkan isyarat fizikal kasar dengan persembahan pertama diharamkan kerana gaya provokatif dan liar mereka. Penari tarian Butoh memakai solekan pada muka berwarna putih dan memaparkan gerakan yang perlahan dan terkawal.

Ini adalah persoalan sangat sukar. Hal ini disebabkan perkataan ini merujuk kepada perkara yang berbeza mengikut peredaran zaman. Pada akhir abad ke-19, perkataan "Butoh" ini digunakan di Jepun untuk menggambarkan gaya tarian Barat seperti waltz.

Namun,  apa yang kini kita anggap kini sebagai tarian "Butoh" pada mulanya dahulu tidak menggunakan gelaran atau label "Butoh" ini. Tarian ini melibatkan lelaki yang berpakaian separa telanjang dan wajahnya disolekkan dengan warna putih.

Tarian Butoh pada masa kini sudah berevolusi dan sedikit sebanyak telah berubah. Hari ini, tarian Butoh merangkumi pelbagai gaya daripada yang mengerikan kepada kekejaman, dan daripada erotik kepada komik.

Berbanding dengan tarian Jepun tradisional, pergerakan tarian Butoh membolehkan tubuh berekspresi secara semulajadi. Ia kelihatan seperti pergerakan tarian orang amatur berbanding penari pakar. Semasa persembahan, muka dan badan dilembutkan untuk membolehkannya bergerak secara semula jadi.

Banyak perdebatan timbul mengenai gaya pergerakan tarian Butoh. Kebanyakan  tarian Jepun mempunyai bentuk atau postur Jepun khusus yang diberikan kepada mereka, tetapi Butoh tidak mempunyai syarat pergerakan tertentu. Tarian Butoh sebaliknya tidak mempunyai pergerakan yang spesifik tetapi dilakukan secara spontan mengikut apa yang terlintas di minda.

Pergerakan tarian ini sering dianggap sebagai pelik dan hanya memberi tumpuan kepada ekspresi minda penarinya berbanding kecantikan fizikal.

Terdapat banyak kumpulan yang telah dipengaruhi oleh gerakan Hijikata ini. Ia bahkan telah berkembang ke peringkat antarabangsa dengan pelbagai penari hebat dari Eropah. Antara artis Butoh yang popular pada masa kini adalah Akaji Maro, Ushio Amagatsu, Min Tanaka, Tadashi Endo, Edoheart dan Atsushi Takenouchi.

Ingat lagi dengan tarian Jeng Jeng Jeng? (rujuk video di atas). Mungkin hampir mirip dengan tarian Butoh.


Kenapa Penyakit Cacar Air Digelar 'Chickenpox'?

Penggunaan istilah 'chickenpox' kerap kali disebut kerana penyakit itu memang selalu berlaku pada masyarakat kita, khasnya pada golongan kanak-kanak.

Jangkitan yang mampu menyebabkan wujud bintik-bintik kecil berwarna merah pada kulit dan menyebabkan kegatalan yang amat dirasai, memang satu pengalaman yang akan dirasai majoriti kita semua.

Penulis selalu memikirkan apa kaitannya ayam (chicken) dengan penyakit tersebut? Betulkah memang ada kaitan sehingga penyakit itu dinamakan sedemikian rupa? Jom kita pelajari serba sedikit kenapa namanya sebegitu.

Satu perkara yang ada perlu tahu, penyakit cacar (smallpox) dan cacar air (chickenpox) bukanlah penyakit yang sama. Ini kerana kedua-duanya disebabkan oleh virus yang berbeza.

Penyakit cacar boleh dikatakan sudah pupus selepas proses vaksinasi mula diperkenal dan diperkembangkan dengan kes terakhir dilaporkan pada tahun 1978. Cacar air pula masih merebak seperti biasa dengan anggaran 4 juta orang dihinggapi setiap tahun.

Rupa bintik-bintik kedua-dua penyakit juga berbeza di mana 'smallpox' mempunyai bintik-bintik yang lebih besar dan bulat, sementara chickenpox pula lebih halus dan mempunyai cecair di dalam gelembungnya.

Walaupun 'chickenpox' dianggap tidak berbahaya berbanding 'smallpox' yang sangat ditakuti, cacar air juga mampu menyebabkan kematian. Daripada 4 juta yang dijangkiti, 100 pesakit akan meninggal dunia.

Kes pertama penemuan penyakit 'chickenpox' yang direkodkan berlaku sekitar abad ke 16, direkodkan oleh seorang individu Itali bernama Giovanni Filippo. Walaupun begitu, beliau menamakan penyakit itu sebagai jangkitan virus varicella atau 'varicella virus.'

Nama itu dipilih berdasarkan kepada istilah latin 'varius' dan 'variola' yang bermaksud sesuatu yang merebak dalam kuanititi yang banyak serta tidak sekata.

Sementara itu 'pox' pula datang daripada perkataan lama 'pock' yang telah diubah ejaannya. 'Pock' datang daripada perkataan Inggeris kuno yang berasal usul daripada perkataan Jermanik 'puh' yang membawa erti 'bintik' atau 'bengkak'.

Apabila satu bintik, perkataan yang akan digunakan untuk merujuknya adalah 'pock' tetapi apabila bintiknya banyak, akan ditulis sebagai 'pokkes.'

Istilah 'pox' diambil daripada istilah 'pokkes' yang telah diubah ejaannya mengikut peredaran zaman.

Label 'chicken' yang digunakan dalam istilah 'chickenpox' tidak jelas dari mana datangnya. Ini kerana wujud terlalu banyak pendapat dan teori yang cuba menjelaskannya tanpa ada bukti yang kukuh.

Pendapat pertama menyebut label 'chicken' digunakan bagi membezakan 'chickenpox' dengan 'smallpox' dan 'chicken' dipilih kerana tidak berbahaya kepada manusia; jadi 'chicken' yang melambangkan sesuatu yang jinak digunakan.

Ada pendapat menyebut apabila seseorang diserang cacar air, kulit kita akan jadi mirip seperti ayam.

Pendapat ketiga yang ada hujahnya adalah kewujudan istilah 'giccan' daripada bahasa Inggeris kuno, yang membawa maksud 'menyebabkan kegatalan. Apabila digabungkan dengan perkataan 'pock', istilah penuh 'giccan pock' yang memberikan erti 'bintik-bintik yang menyebabkan kegatalan' akan terbentuk.

Sama seperti perkataan 'pock' yang berubah ejaannya, perkataan 'giccen' turut sama mengalami perubahan. Ketika era Inggeris pertengahan, ejaan asal 'giccen' ditukar kepada 'icchen' yang bunyinya lebih mirip dengan 'chicken' dan istilah 'icchen pox' mula digunakan.

Harus diingatkan, tidak ada bukti kukuh menunjukkan pendapat di atas benar dan ini hanyalah andaian penyelidik bahasa sejak zaman dahulu. Sehingga kini tidak ada kajian berjaya membuktikan kenapa ayam dipersalahkan dalam urusan penamaan 'chickenpox.'


Legenda Sumpahan Mahsuri - Kisah yang Memasyhurkan Pulau Langkawi

Pulau Langkawi ialah salah satu pulau yang terletak di negeri Kedah Darulaman dan merupakan tarikan pelancong dari dalam dan luar negara. Bukan sahaja mempunyai banyak pantai dan pulau menarik, Langkawi juga mempunyai pelbagai kisah legenda yang menyelubunginya.

Salah satu kisah paling sinonim dengan pulau ini ialah kisah Sumpahan Mahsuri yang menjadi buah mulut dan tumpuan para pelancong yang berkunjung ke Langkawi. Kisah Mahsuri ini dipercayai berlaku semasa pemerintahan Sultan Abdullah Mukarram Shah III (1778-1797) dan Sultan Ziyauddin Mukarram Shah II ibni al-Marhum Sultan Muhammad Jiwa Zainal Azilin Muadzam Shah (1797-1803).

Terdapat beberapa versi Sumpahan Mahsuri yang sering diceritakan sama ada melalui penulisan atau lisan penduduk setempat. Iluminasi ingin berkongsikan kepada anda versi popular yang paling banyak dinukilkan mengenai kisah Sumpahan Mahsuri dan Pulau Langkawi ini.

Bapa Mahsuri bernama Pandak Mayah dikatakan berasal dari Indonesia manakala ibunya pula bernama Endak Alang atau Mak Yah adalah berketurunan Cina. Pandak Mayah dan isterinya telah berijrah ke Tongka di Selatan Thailand dan kemudiannya berpindah pula ke Langkapuri (nama lama Langkawi).

Pasangan suami isteri itu tidak mempunyai cahaya mata walaupun telah lama berkahwin. Pada suatu hari, Pandak Mayah telah menemui kerak nasi yang mengeluarkan bunyi seakan-akan bunyi bayi menangis ketika berehat di pondok setelah mengerjakan sawah.

Kerak nasi ajaib itu dibawa pulang oleh Pandak Mayah dan dicampurkan sedikit bersama nasi yang ditanak. Tidak lama selepas itu, isterinya Endak Alang hamil. Ketika Mahsuri dilahirkan, rezeki pasangan miskin itu semakin bertambah apabila padi yang mereka usahakan semakin menjadi.

Ditambah pula apabila Pandak Mayah menemui lubuk batu kemenyan dan sarang burung layang-layang yang kemudiannya dijual kepada pedagang-pedagang Cina dari Pulau Pinang. Sejak dari itu kehidupan mereka berubah dan bapa Mahsuri mula digelar sebagai Orang Kaya Pandak Mayah.

Ada juga kisah yang menyatakan bahawa Pandak Mayah telah menemui Ular Cinta Mani atau Ular Itik lalu menangkap dan memakannya. (mengikut kepercayaan orang-orang dahulu, ular ini memberi tuah dan kekayaan kepada sesiapa yang terlihat dan memakannya.)

Mahsuri dibesarkan dengan didikan nilai melayu dan agama yang cukup. Dia juga diajar bersilat untuk mempertahankan diri. Mahsuri membesar sebagai seorang dara pingitan yang menjadi sebutan kerana sifat dan kejelitannya yang luar biasa.

Kemasyhuran Mahsuri bukan sahaja tersebar di Kampung Mawat dan Mukim Ulu Melaka tempatnya tinggal malah di seluruh Pulau Langkawi. Selain menjadi pujaan ramai, ada juga segelintir pihak yang cemburu dengan populariti Mahsuri terutamanya kaum wanita.

Antara yang menaruh hati pada Mahsuri ialah Penghulu Langkawi yang juga merupakan wakil Sultan Kedah di pulau itu iaitu Datuk Pekerma Jaya Wan Yahya. Isteri Wan Yahya, Wan Mahora berasa amarah yang membara apabila mengetahui bahawa suaminya menyimpan hasrat untuk memperisterikan Mahsuri sebagai isteri keduanya.

Adik lelaki Wan Yahya iaitu Wan Darus juga menyimpan hasrat yang sama. Demi mengelakkan rumah tangganya goyah dan menjaga nama baiknya selaku pembesar, Wan Yahya merestui niat Wan Darus untuk meminang Mahsuri.

Majlis perkahwinan mereka berlangsung dengan meriah sekali. Ramai lelaki di pulau itu kecewa kerana gagal memiliki Mahsuri. Begitu juga dengan para wanita yang menaruh hati pada Wan Darus yang dikatakan seorang pahlawan gagah perkasa serta tidak kurang tampannya.

Ketika Mahsuri hamil anak sulungnya, hubungan Kedah dan Siam bertambah keruh. Siam mula menakluki bahagian utara Kedah, menyebabkan berlakunya peperangan. Baginda Sultan memerintahkan semua pembesarnya mengumpulkan panglima untuk mempertahankan negeri.

Datuk Pekerma Jaya menyeru orang-orang Langkawi dikumpulkan untuk membantu tentera Kedah yang sedang berperang termasuklah Wan Darus. Dengan berat hati Mahsuri terpaksa melepaskan suaminya untuk pergi berjuang. Mahsuri yang ditinggalkan berpindah ke rumah ibu bapanya kerana sedang sarat mengandung.

Setelah tiba masanya, lahirlah anak lelaki sulung Mahsuri yang dinamakan Wan Hakim. Ada juga sesetengah kisah yang mengatakan bahawa nama anak Mahsuri ialah Wan Mat Arus.

Pada suatu hari, seorang pendatang bernama Deramang berlabuh di pantai Langkawi. Ada kisah yang menyatakan dia berasal dari Batu Bara, Acheh dan ada juga mendakwa dia dari Sumatera. Deramang telah diambil bekerja oleh Pandak Mayah untuk membantunya bertani.

Selain rajin dan tekun bekerja, Deramang juga memiliki bakat istimewa iaitu kebolehannya berdendang dan bersyair. Ramai penduduk kampung yang akan berkumpul di rumah Pandak Mayah hampir setiap malam untuk mendengar dendangan dan syair yang disampaikan Deramang. Ketika itu keluarga Pandak Mayah menjadi bualan di seluruh pelusuk Langkawi.

Kemasyhuran yang diperolehi Mahsuri itu tidak disenangi sesetengah orang terutamanya Wan Mahora. Tambahan pula kedudukannya sebagai isteri pembesar mula dilupakan. Melihat keakraban Mahsuri dan Deramang, Wan Mahora melihatnya sebagai satu peluang yang tidak patut dilepaskannya.

Dia menghasut suaminya Datuk Pekerma Jaya Wan Yahya. Wan Yahya mula memerhatikan tindak-tanduk Mahsuri. Rancangan Wan Mahora berhasil apabila kebetulan suatu hari Deramang dilihat masuk ke rumah Mahsuri, tetapi hanya untuk menjaga anak Mahsuri, Wan Hakim, sementara Mahsuri berada di bendang.

Datuk Pekerma Jaya memerintahkan orang-orangnya yang diketuai oleh Panglima Hitam untuk menangkap Mahsuri. Deramang dikatakan melarikan diri tetapi berjaya diburu dan dibunuh di Batu Asah. Ada juga cerita yang mengatakan bahawa Deramang ada bersama ketika Mahsuri diseret ke Balai Adat di Padang Mat Sirat.

Pandak Mayah dan Endak Alang terperanjat mendengar khabar itu dan menawarkan segala harta kekayaan demi menyelamatkan nyawa puteri tunggal mereka tetapi ditolak oleh Datuk Pekerma Jaya.

Mahsuri kemudian dibawa ke tempat hukuman dan diikat di sebatang pokok. Orang ramai datang untuk menyaksikan perkara tersebut kerana terkejut dengan tuduhan yang dilemparkan ke atas Mahsuri itu.

Orang ramai terkejut apabila tombak atau keris yang digunakan untuk menikam tubuh wanita itu tidak berjaya menembusinya. Peristiwa ini mencemaskan Wan Mahora kerana ia bukti bahawa Mahsuri tidak bersalah. Mahsuri terus diseksa sehingga dirinya tidak bermaya lagi.

Mahsuri akhirnya memberitahu rahsia bahawa dirinya hanya boleh dibunuh dengan menggunakan tombak pusaka milik keluarganya sahaja (ada yang mendakwa keris pusaka).

Tanpa membuang masa Datuk Pekerma Jaya mengarahkan tombak itu diambil di rumah Pandak Mayah. Setelah memperolehinya, Wan Yahya menikam Mahsuri menembusi rusuk dan buah dada kiri Mahsuri.

Dalam keadaan lemah dan tidak bermaya, Mahsuri melafazkan kata-kata yang dianggap sumpahan dan diingati sepanjang zaman:

Darah yang mengalir keluar dari tubuh Mahsuri bukannya berwarna mereh tetapi berwarna putih. Ada kisah yang mengatakan bahawa darahnya terapung seperti awan dan hilang di udara serta tidak menitik ke tanah.

Wan Darus pulang ke Langkawi setelah kekalahan tentera Kedah di Kuala Muda tetapi kecewa setelah menerima berita kematian Mahsuri. Dia dan anaknya, Wan Hakim, bersama ibu bapa Mahsuri kemudian meninggalkan Langkawi untuk selamanya.

Tentera Siam kemudan mara ke seluruh pelusuk Kedah termasuklah Pulau Langkawi. Genap tujuh hari selepas kematian Mahsuri, kemusnahan dan kematian berlaku di merata tempat. Datuk Pekerma Jaya dibunuh oleh tentera Siam dan mayatnya dicampakkan di Sungai Langkanah.

Manakala Wan Mahora pula dikatakan dirogol dan dijadikan hamba oleh tentera Siam sebelum dibunuh. Angkara hasad dengki dan fitnah, Langkawi menerima akibat yang besar dan hebat.


Ini Apa Yang Mungkin Berlaku Jika Separuh Daripada Manusia Lenyap Secara Tiba-Tiba

Ketika ini, populasi di atas muka Bumi mencecah 7.7 bilion. Namun, bagaimana jika separuh daripada jumlah manusia yang wujud pada hari ini lenyap secara tiba-tiba, seperti yang dilakukan oleh Thanos dalam filem Avenger: Endgame?

Dan jika anda tergolong daripada mereka yang terselamat ini, apa yang akan berlaku kepada anda?

Sudah tentu kekacauan besar-besaran akan berlaku jika 50% daripada populasi manusia lenyap.

Antara perkara yang paling jelas akan berlaku adalah kemalangan pesawat yang dahsyat kerana sejumlah juruterbang yang sedang mengemudi pesawat pastinya termasuk dalam golongan yang lenyap ini.

Pada satu-satu masa, terdapat kira-kira 10,000 pesawat yang sedang terbang di awan dengan penumpang sekitar 1 juta orang.

Kemalangan pesawat ini juga akan memberikan kesan kepada manusia di daratan kerana tiada siapa yang tahu ke mana pesawat tanpa juruterbang ini akan terhempas.

Jika anda terselamat daripada kacau bilau dan kemusnahan sekelip mata ini, anda mungkin tidak akan gembira. Separuh daripada rakan dan ahli keluarga anda juga mungkin lenyap.

Namun sebaik sahaja anda berjaya move on daripada kesedihan kerana kehilangan orang tersayang ini, anda mungkin bakal berhadapan dengan kehidupan yang lebih baik, tetapi bukanlah serta-merta.

Pertamanya, peradaban manusia terpaksa berhadapan dengan kehilangan populasi manusia yang memainkan peranan penting termasuklah pemimpin dunia, pegawai polis, anggota bomba dan banyak lagi.

Jika tugas-tugas oleh golongan ini tidak dapat disempurnakan, ia akan memberikan kesan kepada manusia yang masih hidup.

Blackout besar-besaran akan berlaku dan membuatkan kehidupan menjadi kurang selamat. Untuk tempoh yang singkat, bekalan makanan kita akan terjejas dengan begitu teruk.

Dengan kebanyakan produk diperoleh daripada penghantaran dari luar negara, kemungkinan besar anda tak akan dapat apa yang anda mahukan.

Juga, jumlah manusia yang bertanggungjawab dalam menghasilkan, menjual dan mengeskport makanan juga berkurangan.

Jadi, apa yang akan berlaku setelah semua ini selesai dan perabadan manusia akhirnya berjaya menyesuaikan dengan dunia baru ini?

Percaya atau tidak, satu ketika dahulu kita pernah berhadapan dengan situasi yang sangat serupa yang dikenali sebagai Black Death.

Pada pertengahan abad ke-14, Eropah dilanda jangkitan bakteria yang telah menghapuskan 25 juta manusia dari muka Bumi. Jumlah ini bersamaan dengan separuh daripada populasi Eropah pada ketika itu.

Walaupun dunia kehilangan manusia yang ramai dalam sekelip mata dan berhadapan dengan kesedihan yang dahsyat, peristiwa ini juga memberikan kebaikan kepada mereka yang masih hidup.

Ketika dunia berhadapan dengan masa di mana bekalan makanan tidak mencukupi, makanan yang wujud menjadi lebih banyak berbanding manusia yang ada.

Hal ini juga boleh disamakan dengan dunia hari ini di mana sekitar 36 juta manusia mati setiap hari akibat kelaparan.

Dengan 50% populasi manusia lenyap dan kita masih mempunyai jumlah makanan yang sama seperti sebelumnya, kita tidak lagi berhadapan dengan masalah kekurangan makanan.

Kebaikan yang boleh kita nikmati seperti mana berlaku ketika Black Death adalah kita akan menjadi semakin kaya.

Dengan mengandaikan bahawa ekonomi dunia stabil selepas peristiwa besar ini, anda boleh mengenakan caj yang lebih mahal untuk kemahiran yang anda miliki.

Anda mungkin satu-satunya orang yang masih wujud yang tahu cara untuk membaiki kereta, melakukan pembedahan dan sebagainya.

Kemahiran anda akan mendapat permintaan yang tinggi membuatkan anda mampu menjana pendapatan lumayan dari sebelumnya.

Dan bercakap tentang wang, harga rumah juga akan menjadi lebih murah tak kiralah di mana anda ingin tinggal.

Ini kerana terdapat banyak rumah yang tidak lagi didiami. Anda mungkin tak lagi perlu membayar sewa atau membeli rumah seumur hidup anda.

Bagaimana pula dengan benda selain daripada manusia dan apa yang akan berlaku kepada mereka?

Bumi akan sembuh daripada perubahan iklim secara perlahan-lahan kerana kekurangan manusia bermakna akan berlakunya penurunan dalam pencemaran alam sekitar.

Kita juga dijangkan akan memiliki kehidupan yang lebih selesa di Bumi untuk tempoh 100 tahun akan datang jika separuh daripada manusia lenyap.

Namun dalam beberapa abad yang akan datang, jumlah manusia kemungkinan akan kembali sama seperti sediakala, menjadikan Bumi sekali lagi sesak dengan manusia.

Namun jika hal ini berlaku, dunia masih mampu bertahan. Masalah utamanya bukanlah terletak kepada berapa jumlah manusia tetapi bagaimana kita menggunakan planet ini dan berkongsi sumber-sumbernya.

Secara teorinya, manusia boleh mencecah 14 bilion orang dan Bumi masih boleh berkembang maju selagi kita menggunakan sumber yang ada dengan betul.


7 Jutawan Yang Memang Berasal Dari Keluarga Kaya Raya

Menjadi seorang jutawan yang memiliki segala kemewahan dan kekayaan mungkin menjadi impian sebahagian daripada kita. Lebih manis kalau status sebagai seorang jutawan ini berjaya diperolehi oleh seorang individu yang bermula dari sifar dan datang dari keluarga yang miskin atau sederhana kerana ianya menggambarkan betapa cekalnya individu tersebut untuk mengecapi kejayaan.

Walau bagaimanapun, ada individiu yang sememangnya beruntung kerana lahir dalam keluarga yang sudah sedia ada kaya raya. Dalam erti kata lain, mereka boleh menggunakan kelebihan dan kekayaan wang ringgit yang sudah dimiliki untuk melipat gandakan kekayaan harta dan aset mereka.

Mungkin inilah yang dikatakan orang yang semakin kaya. Kali ini, pihak Iluminasi ingin berkongsi 7 individu jutawan yang memiliki harta berbilion ringgit yang sebenarnya memang berasal daripada keluarga yang stabil dan kaya raya.

Sebelum menjadi Presiden Amerika Syarikat, Donald Trump sememangnya seorang individu yang popular. Beliau memiliki kekayaan berbilion dollar hasil daripada perniagaan syarikatnya dalam pelbagai bidang terutamanya dalam hartanah seperti padang golf, resort, kasino dan hotel.

Ramai yang mengagumi kepandaiannya yang berniaga dan menganggap beliau sebagai contoh individu yang bermula dari bawah. Realitinya, bapanya Fred sememangnya seorang usahawan kaya yang memiliki syarikat pembinaannya sendiri bagi projek pembinaan 27,000 buah rumah kos rendah di kawasan Brookly dan Queens.

Aset yang dimiliki Fred dan pengalamannya dalam bidang hartanah telah membantu Donald Trump dalam bidang yang sama. Malah, bapanya juga dikatakan pernah membantu Donald Trump pada tahun 90-an yang ketika itu terdesak untuk melangsaikan pinjaman $20 juta yang dibuatnya.

Siapa yang tidak kenal dengan pengasas jenama Microsoft ini. Beliau dikatakan seorang prodigi yang mula belajar pengaturcaraan ketika beliau berusia 13 tahun. Namun ramai yang tidak tahu, pada tahun 1968 akses kepada komputer peribadi adalah sangat terhad.

Walau bagaimanapun Bill Gates bernasib baik kerana mempunyai ibu bapa yang kaya dan mampu menghantarnya ke sebuah sekolah swasta di Seattle. Tanpa kemampuan kewangan daripada ibu bapanya, tidak mungkin beliau mempunyai akses awal kepada komputer dan mempunyai minat awal terhadap komputer.

Ibunya, Mary Gates pernah membantu dengan mencadangkan syarikat IBM mendapatkan khidmat syarikat Bill Gates iaitu Microsoft bagi mencipta sistem operasi bagi komputer yang dihasilkan IBM. Pada ketika itu, ibunya ini bersama-sama dengan CEO IBM John Opel masing-masing merupakan lembaga pengarah bagi syarikat Uniter Way dan beliau dikatakan telah memperkenalkan Bill Gates pada rakannya itu.

Rupert Murdoch terkenal sebagai pengasas syarikat media gergasi News Corporation dan mengumpul kekayaan dalam bidang media, terbitan akhbar dan penyiaran televisyen. Namun, beliau bukanlah bermula dari sifar kerana bapanya Sir Keith Murdoch sememangnya sudah kaya dalam bidang ini dan menguasai pasaran di Australia.

Rupert Murdoch hanya berusi 21 tahun ketika bapanya meninggal dunia namun dia sudah belajar segalanya. Beliau kemudian mengambil alih News Limited sebelum menguasai Adelaide News dan mula membina lebih banyak kekayaan.

Seterusnya, beliau juga menerbitkan akhbar The Australian, akhbar pertama negara itu. Pada tahun 1968, beliau berjaya mengambil alih akhbar Britain, News of the The World. New Limited kemudiannya telah dijenamakan semula menjadi News International.

Elon Musk bukan sahaja seorang jutawan, tapi beliau terkenal dengan idea-ideanya yang unik sehinggakan sesetengah orang menganggpanya gila. Beliau juga adalah pengasas kepada beberapa syarikat popular seperti Paypal, SpaceX, Tesla Motors dan beberapa syarikat lain.

Menariknya, Elon Musk sememangnya berasal daripada sebuah keluarga yang mempunyai pencapaian-pencapaian yang mengagumkan. Kedua-dua datuk dan neneknya merupakan manusia pertama yang terbang dari Afrika Selatan. Neneknya juga merupakan pakar kiropraktik pertama di Kanada.

Boleh dikatakan Elon Musk diinspirasikan oleh bapanya yang merupakan seorang jurutera dan usahawana. Malah, kerjaya bapanya yang hebat membolehkannya membelikan Elon Musk komputer pertamanya, Commodore VIC-10 ketika beliau hanya berusia 9 tahun.

Larry Page merupakan seorang saintis komputer dan usahawan internet dari Amerika Syarikat yang telah mengasaskan syarikat Google bersama Sergey Brin. Kejayaannya ini sedikit sebanyak boleh dikreditkan kepada kedua ibu bapanya yang memberikannya pendedahan kepada teknologi pada usia yang muda.

Bapanya, Carl, dianggap sebagai tokoh perintis dalam sains komputer dan kecerdasan buatan, sementara ibunya, Gloria, mengajar pengaturcaraan komputer di Michigan State University. Dalam erti kata mudahnya, beliau dibesarkan dikelilingi oleh teknologi termasuk beberapa buah komputer peribadi terawal yang dimilikinya.

Dia telah mampu menggunakan komputer dengan yakin ketika berusia hanya enam tahun dan kemudian menjadi pelajar pertama di sekolah rendahnya untuk melakukan kerja sekolahnya menggunakan mesin word processor.

Pengasas syarikat Virgin Group ini terkenal dengan aksi publisiti beliau, gaya hidup playboy dan portfolio pelaburannya yang luar biasa dengan lebih daripada 80 syarikat dari syarikat penerbangan, bank hinggalah syarikat untuk penerbitan muzik.

Walaupun bukanlah pelajar cemerlang di sekolah dan mempunyai disleksia, bapanya adalah seorang peguam yang baik dan datuknya ialah Sir George Branson, hakim Mahkamah Tinggi.

Kedua-dua individu inilah yang menjadi batu loncatan terhadap kejayaan Richard Branson dengan menyediakannya kestabilan daripada segi kewangan, serta rangkaian kenalan usahawan hebat yang memberikan beliau lebih banyak pendedahan dalam dunia keusahawanan.

Mungkin ramai yang tidak mengenai individu ini tapi mengenali syarikat jualan pakaiannya H&M. Pad Jun 2017, beliau dilaporkan memiliki kekayaan $28 bilion, menjadikannya individu terkaya di Sweden.

Menariknya, jenama H&M ini bukanlah diasaskan olehnya tetapi diwarisi daripada bapanya, Erling Persson. Erling melancarkan syarikatnya "Hennes," dan menukar nama itu kepada Hennes & Mauritz pada tahun 1968 setelah membeli sebuah kedai peralatan memburu Sweden Mauritz Widforss.

Stefan mengambil alih H&M pada tahun 1982 dan menjadi Lembaga Pengarahnya sehingga hari ini. Di samping itu, beliau memiliki kepentingan besar dalam Hexagon AB, sebuah syarikat teknologi Sweden.


Sejarah Revolusi Iran 1978 : Kenapa Ramai Pemimpin Dunia Terinspirasi

Revolusi Iran yang juga dikenali sebagai Revolusi Islam (Persia Enqelāb-e Eslāmī), adalah satu pemberontakan popular di Iran pada tahun 1978 hingga 1979 yang mengakibatkan penggulingan monarki pada 11 Februari 1979. Revolusi ini juga telah menyebabkan berlakunya penubuhan sebuah republik Islam.

Revolusi 1979 yang telah menyatukan rakyat Iran daripada pelbagai kumpulan sosial yang berbeza berputik daripada sejarah negara itu sejak dulu lagi.

Kumpulan-kumpulan ini yang mana terdiri daripada golongan seperti para ulama, pemilik tanah, intelektual, dan pedagang satu ketika dahulu pernah bersatu dalam Revolusi Perlembagaan pada tahun tahun 1905 hingga 1911.

Walaubagaimanapun, usaha-usaha ke arah pembaharuan disekat di kerana munculnya ketegangan sosial serta campur tangan asing oleh Rusia, United Kingdom, dan kemudian, Amerika Syarikat.

United Kingdom membantu Raja Parsi (Shah Iran) iaitu Reza Shah Pahlavi dalam membentuk kerajaan pada tahun 1921.

Bersama dengan Rusia, United Kingdom kemudiannya bertindak menjatuhkan Reza Shah pada tahun 1941, digantikan oleh anaknya Mohammad Reza Pahlavi sebagai pemerintah.

Pada tahun 1953, selepas Perdana Menteri Iran Mohammad Mosaddeq menukarkan syarikat Minyak Anglo-Iran ke bawah kawalan kerajaan dan para penyokongnya menggunlingkan Mohammad Reza Shah, Agensi Perisikan Pusat Amerika Syarikat (CIA) dan United Kingdom Intelligence Service (MI6) merancang satu rampasan kuasa terhadap kerajaan Mosaddeq dan mengembalikan kuasa pemerintahan monarki.

Beberapa tahun kemudian, Mohammad Reza Shah membubarkan parlimen dan melancarkan Revolusi Putih, sebuah program pemodenan yang agresif yang mengembangkan kekayaan dan pengaruh pemilik tanah dan ulama serta mengganggu ekonomi luar bandar.

Hal ini membawa kepada perbandaran dan "Pembaratan" yang begitu pesat, mendorong kepada kebimbangan mengenai demokrasi dan hak asasi manusia.

Dari segi pembangunan ekonomi, program ini dilihatkan sangat berjaya namun faedahnya tidak diagihkan secara sama rata walaupun kesan transformatif terhadap norma dan institusi sosial secara luas dirasakan.

Tentangan terhadap dasar oleh Shah di Iran ini semakin menyerlah pada tahun 1970-an apabila ketidakstabilan kewangan dunia dan turun naik dalam penggunaan minyak oleh Barat mengancam ekonomi mereka dengan begitu serius.

Satu dekad pertumbuhan ekonomi yang luar biasa, perbelanjaan kerajaan yang besar dan ledakan harga minyak telah menyebabkan kadar inflasi yang tinggi serta pengurangan kuasa membeli dan taraf hidup rakyat di Iran.

(Mohammad Reza Pahlavi, Raja/Shah Iran menggantikan bapanya, Reza Shah Pahlavi )

Penindasan sosiopolitik oleh rejim Shah yang semakin meningkat pada tahun 1970-an menambahkan masalah ekonomi sedia ada.

Cabang untuk penyertaan politik sangat minima dan parti-parti pembangkan seperti Barisan Nasional Iran yang terdiri daripada gabungan kaum nasionalis, ulama, dan parti sayap kiri non-komunis serta Parti Tūdeh (pro-Soviet) telah dipinggirkan atau diharamkan.

Protes sosial dan politik seringkali berhadapan dengan penapisan, pengawasan, atau gangguan dan penahanan serta penyeksaan haram adalah menjadi satu perkara biasa.

Untuk pertama kalinya dalam lebih dari setengah abad, golongan intelektual sekular yang mana kebanyakan terpesona oleh rayuan populis Ayatollah Ruhollah Khomeini (bekas profesor falsafah di Qom yang telah diasingkan pada tahun 1964 selepas bersuara tegas menentang program reformasi Shah Iran), telah mengabaikan matlamat mereka untuk mengurangkan kekuasan dan kekuatan ulama Syiah.

Malah, mereka berhujah bahawa dengan bantuan ulama-ulama Syiah, penguasaan Shah Iran boleh digulingkan.

Dalam situasi ini, anggota Barisan Nasional, Parti Tūdeh dan pelbagai kumpulan-kumpulan serpihan mereka menyertai kumpulan ulama dalam pembangkangan yang luas terhadap rejim Shah.

Ayatollah Khomeini terus terus menyebarkan misinya  ketika berada dalam buangandi buangan tentang kejahatan rejim Mohammad Reza Pahlavi, menuduh Shah sebagai batil dan tunduk kepada kuasa asing.

Beribu-ribu pita dan salinan percetakan ucapan Khomeini diseludup masuk kembali ke Iran pada tahun 1970-an.

Ia dikuatkan dengan situasi di mana ramai orang daripada golongan menganggur dan miskin di Iran yang kebanyakannya pendatang baru dari kawasan luar bandar, kecewa dengan kebudayaan moden Iran telah beralih kepada ulama untuk mendapatkan bimbingan.

Kebergantungan Shah kepada Amerika Syarikat, hubungan eratnya dengan Israel yang mana kemudiannya terlibat dalam permusuhan yang melampau dengan negara-negara Arab yang beragama Islam serta dasar-dasar ekonomi yang dianggap buruk oleh rejimnya menyumbangkan potensi pemberontakan daripada orang ramai.

Secara kasarnya, dengan ekonomi yang berkembang dan pemodenan infrastruktur yang pesat, segala-galanya berjalan lancar di Iran.

Tetapi tak lama kemudian, Iran telah berubah dari masyarakat tradisional, konservatif dan luar bandar kepada masyarakat industri, moden dan bandar.

Sama ada melalui rasuah atau ketidakcekapan mentadbir, kerajaan Iran pada ketika itu telah gagal untuk mengotakan semua janji yang dimanifestasikan.

Pada Januari 1978, kecewa dengan apa yang dianggap sebagai fitnah terhadap Khomeini oleh sebuah akhbar Tehrāniaitu Eṭṭāla'at, beribu-ribu penuntut muda madrasah memenuhi jalan-jalan.

Mereka diikuti oleh beribu-ribu pemuda Iran yang mana kebanyakannya pendatang baru-baru ini dari kawasan luar bandar yang menganggur dan mula membantah tindakan melampau rejim itu.

Reza Pahlavi yang lemah akibat menghidap kanser dan terkejut dengan tentangan terhadapnya secara tiba-tiba, menggunakan pendekatan secara konsesi dan penindasan secara berganti-ganti kerana beranggapan bahawa protes itu adalah sebahagian daripada konspirasi antarabangsa terhadapnya.

Ramai orang dibunuh oleh tentera kerajaan dalam protes anti rejim yang menyumbang kepada keganasan di negara Syiah ini di mana kesyahidan memainkan peranan penting dalam ungkapan agama.

Kematian diikuti dengan demonstrasi untuk memperingati perkabungan 40 hari dalam tradisi Syiah, serta korban yang semakin meningkat.

Disebabkan ini, walaupun semua usaha yang dilakukan oleh kerajaan, satu kitaran keganasan bermula di mana setiap kematian mencetuskan protes seterusnya dan semua protes telah disemai di bawah jubah Syiah.

Ia juga dikuatkan dengan laungan emosi Allahu Akhbar yang mana boleh didengari di protes-protes yang dilakukan.

Keganasan dan gangguan terus meningkat dan pada 8 September 1978, rejim ini mengenakan undang-undang tentera.

Undang-undang ini membolehkan para tentera melepaskan tembakan terhadap penunjuk perasaan di Tehrān yang menyebabkan korban nyawa yang sangat tinggi.

Seminggu kemudian, pekerja kerajaan mula melakukan mogok. Pada 31 Oktober, pekerja minyak juga mogok yang menyebabkan industri minyak terhenti.

Demonstrasi terus berkembang dan pada 10 Disember, jalan-jalan di Tehran sahaja dipenuhi oleh ratusan ribu penunjuk perasaan.

Semasa pengasingannya, Khomeini menyelaraskan penentangan pembangkang ini, bermula dari Iraq dan kemudiannya selepas tahun 1978 dari Perancis, menuntut Shah untuk turun takhta.

Pada Januari 1979, dalam apa yang secara rasminya digambarkan sebagai "bercuti," Reza Pahlavi dan keluarganya melarikan diri dari Iran.

Majlis Daerah yang ditubuhkan untuk mentadbir negara semasa ketiadaan Shah terbukti tidak dapat berfungsi dan Perdana Menteri Shapour Bakhtiar (dilantik secara tergesa-gesa oleh Reza Pahlavi sebelum keberangkatannya) tidak dapat berkompromi dengan bekas sekutunya Barisan Nasional  atau Khomeini.

Orang ramai yang melebihi satu juta orang melakukan tunjuk perasaan di Tehrān, membuktikan pengaruh luas Khomeini, yang tiba di Iran pada 1 Februari 1979.

Sepuluh hari kemudian, pada 11 Februari, angkatan bersenjata Iran mengisytiharkan status berkecuali mereka. Dengan ini, rejim Shah secara efektifnya lenyap.  dengan berkesan memecah rejim shah.

Pada 1 April, selepas sokongan yang besar dalam referendum nasional, Khomeini mengisytiharkan Iran sebagai sebuah republik Islam.

Unsur-unsur dalam golongan paderi segera dipindahkan untuk mengecualikan bekas-bekas sayap kiri, nasionalis, dan intelektual dari mana-mana jawatan kuasa dalam rejim baru serta kembali kepada nilai-nilai sosial konservatif dikuatkuasakan.

Akta Perlindungan Keluarga 1967 yang memberikan jaminan dan hak kepada wanita dalam perkawinan telah diisytiharkan tidak sah dan kelompok-kelompok revolusioner yang dikenali sebagai "komīteh" (bermaksud jawatankuasa) meronda di jalan-jalan dalam usaha menegakkan pemakaian dan tingkah laku patuh Islam.

Sepanjang tahun 1979, Pengawal Revolusioner, sebuah militia keagamaan yang tidak formal yang dibentuk oleh Khomeini untuk menghalang rampasan kuasa yang disokong CIA seperti pada zaman Mosaddeq telah terlibat dalam kegiatan serupa.

Kumpulan ini bertujuan untuk menakut-nakutkan dan menindas kumpulan politik yang tidak terkawal Majlis Revolusi yang berkuasa dan Partai Republik Islam, yang mana sangat setiap kepada Khomeini.

Malah, keganasan dan kekejaman yang dilakukan mereka ini kerap kali melampau apa yang dilakukan oleh pemerintahan rejim Shah.

Anggota militia dan ulama yang disokong mereka berusaha keras untuk menindas pengaruh kebudayaan Barat dan berhadapan dengan penganiayaan serta keganasan.

Ini membuatkan ramai elit berpendidikan Barat melarikan diri dari Iran.

Pada November 1979, sentimen anti-Barat ini akhirnya muncul dalam penangkapan 66 tebusan di kedutaan AS oleh sekumpulan penunjuk perasaan Iran yang menuntut ekstradisi Shah.

Ketika itu, Reza Pahlavi sedang menjalani rawatan perubatan di Amerika Syarikat.

Melalui pengambilalihan kedutaan, penyokong Khomeini boleh dikatakan sebagai "anti-imperialis". Ini akhirnya memberi mereka keupayaan untuk menindas sebahagian besar pihak pembangkang kiri dan sederhana.

Majlis Pakar yang dikuasai oleh ulama telah mewujudkan perlembagaan baru untuk referendum pada bulan berikutnya dan ia diluluskan.

Perlembagaan baru mewujudkan kerajaan keagamaan berdasarkan pandangan Khomeini terhadap "velāyat-e faqīh" atau pentadbiran ahli undang-undang dan memberikan kuasa-kuasa besar kepada rahbar atau pemimpin di mana rahbar pertama adalah Khomeini sendiri.

Perdana Menteri sementara Mehdi Bazargan dan presiden pertama republik itu, Abolhasan Bani-Sadr, yang menentang penangkapan tebusan itu, dilucutkan kuasa mereka dalam kerajaan yang mempersoalkan semangat revolusioner mereka.


Sejarah Jalan Penarikan : Laluan Darat Terbesar Tanah Melayu Zaman Dahulu

Kedudukan Semenanjung Malaysia atau Kepulauan Tanah Melayu satu masa dulu yang sangat strategik, menyebabkan Semenanjung ini menjadi laluan perdagangan penting dalam sejarah Asia Tenggara dan dunia.

Berikutan sistem pengangkutan zaman dahulu yang belum dibangunkan teknologi enjin, jalan sungai menjadi salah satu laluan paling penting pedagang serta orang kebanyakan menjalankan aktiviti mereka. Salah satu laluan yang memainkan paling besar ketika itu, adalah Jalan Penarikan.

Apa yang mengagumkan, penduduk Tanah Melayu sebenarnya sudah pun menggunakan laluan tersebut sebelum munculnya empayar kesultanan Melaka pada tahun 1400, memperkembangkang kegiatan ekonomi dan perdagangan yang rancak pada zaman tersebut melibatkan warga tempatan dan kaum asing.

Dalam kajian yang dijalankan oleh Dr. Paul Wheatley, seorang pensyarah Universiti Malaya semasa universiti tersebut masih lagi beroperasi di Singapura lagi - rekod-rekod pemetaan melibatkan kawasan semenanjung Tanah Melayu sejak tahun 1541 sehinggalah tahun 1613 oleh orang Eropah mendapati wujudnya satu jalinan laluan yang menghubungkan dua sistem sungai terbesar iaitu sungai Muar dan sungai Pahang.

Di tengah-tengah laluan tersebut, terdapat sebuah bukit yang dinamakan Bukit Penarik di mana pengguna laluan sungai di situ perlu 'menarik' barangan atau perahu mereka merentasi kawasan sepanjang lebih kurang 600 meter - bagi meneruskan perjalanan, untuk ke bahagian pantai timur. Pengguna laluan akan berhenti di Sungai Muar, menarik barangan mereka sebelum masuk semula meneruskan perjalanan melalui Sungai Serting.

Legenda bagaimana nama bukit itu dinamakan sedemikian rupa adalah ekoran kedatangan beberapa keluarga daripada Pasai (Aceh sekarang) yang ketika itu mencari tanah untuk bercucuk tanam. Komuniti ini dipercayai sampai ke kawasan Jempol sekarang, memilih untuk menetap di situ kerana tanahnya yang sangat sesuai untuk tanaman padi dan menamakan tempat itu 'Jempol', dari bahasa Aceh ketika itu yang bermakna 'sangat bagus.'

Komuniti pertama Jempol itulah yang dipercayai menemui laluan yang menghubungkan dua sungai tersebut serta laluan landai. Oleh kerana menyedari mereka boleh terus ke menghala ke bahagian timur dengan menarik perahu mereka di atas tanah, jalan itu akhirnya dikenali sebagai 'jalan penarikan' dan bukit yang ada di situ menjadi mercu tanda, dinamakan Bukit Penarik.

Kedatangan pedagang ke Melaka ketika itu (sebelum zaman kesultanan Melaka) lagi memerlukan pedagang perlu melalui Temasik (Singapura sekarang) untuk ke wilayah Siam yang terletak di bahagian utara Semenanjung Tanah Melayu.

Walaupun demikian, selat Melaka ketika itu terkenal sebagai sebuah laluan yang bahaya bagi pedagang berikutan ancaman lanun yang mengganas. Laluan laut yang perlu melalui Melaka, Johor serta Temasik ditakuti oleh pedagang berikutan risikonya.

Kedatangan pedagang Arab ke kawasan sekitar Melaka memerlukan pedagang Arab dilindungi dalam perjalanan mereka, kerana majoritinya akan menjadikan Siam persinggahan seterusnya selepas Melaka.

Penduduk tempatan ketika itu mencadangkan agar pedagang Arab mula menggunakan jalan penarikan, memendekkan masa perjalanan seterusnya mengurangkan risiko di serang di tengah-tengah lautan oleh kumpulan lanun.

Aktiviti perlombongan emas yang semakin terkenal di Pahang juga menjadi antara daya penarik peniaga menggunakan Jalan Penarikan, menyebabkan laluan tersebut mula menjadi lebih tersusun dan terjaga berikutan kepentingannya pada masyarakat zaman tersebut.

Catatan oleh penulis dan ahli sejarah Portugis, Gordinho de Eredia menyebutkan waktu perjalanan yang diperlukan pedagang daripada Melaka ke Pahang ketika itu, memerlukan tempoh 6 hari kebiasaannya. Perjalanan yang ditempuhi juga sebenarnya sukar, kerana cabarannya berbeza dengan melalui lautan.

Berdasarkan bukti-bukti yang ditemui setakat ini di kawasan sekitar Jalan Penarikan merangkumi beberapa batang sungai yang ada, amat jelas sekali laluan ini wujud sebelum bermulanya era kesultanan Melaka lagi.

Menurut kajian yang dijalankan dalam buku 'Langkasuka Negara Melayu Pertama', Jalan Penarikan ada disebut sebagai salah satu laluan penting kerajaan Langkasuka. Selain menguasai sungai besar yang berada di utara semenanjung Tanah Melayu, kerajaan Langkasuka juga dikatakan menguasai Sungai Pahang membolehkan menguasai Jalan Penarikan ketika itu.

Penemuan sebuah kubur orang Siam bertarikh 1265 yang dipercayai komander kepada pasukan askar kerajaan Siam, yang meninggal dunia semasa melalui Jalan Penarikan juga menjadi bukti kukuh kewujudan laluan penting ini telah berlaku, sebelum kesultanan Melaka diwujudkan.

Wujud banyak pusara-pusara sepanjang laluan sungai ini menunjukkan rancaknya aktiviti perdagangan dan perniagaan berlaku di sini satu masa dulu. Jika dilihat sungai-sungai yang disebutkan sekarang, pastilah amat sukar sekali untuk kita membayangkan bagaimana sungai-sungai itu mampu menjadi laluan kapal-kapal besar. Kajian yang dijalankan sejak dulu menunjukkan kedalaman sungai-sungai itu sebelum ini, mempunyai kedalaman 6 ke 9 meter.

Dengan kedalaman tersebut, kapal bersaiz besar mampu merentasi sungai sebelum perlu ditarik oleh anak kapal, dibantu tenaga tempatan yang memang bersedia bertugas di lokasi Jalan Penarikan.

Malangnya, ketika ini kebanyakan sungai yang satu masa dulu dalam kini tinggal cetek, sedalam 1 ke 2 meter sahaja dek kerakusan kita membangunkan kawasan sekitarnya - tanpa mempedulikan legasi sejarah yang kini semakin dilupakan masyarakat kita.


9 Raja Melayu Yang Paling Muda Menaiki Takhta Sebagai Sultan

Setiap daripada kita mempunyai masa dan fasa kehidupan yang berbeza. Ada di antara kita menamatkan zaman bujang di awal usia dan ada yang menghembuskan nafas terakhir sebelum sempat melihat dunia.

Ada juga diantara kita yang telah ditakdirkan untuk menggalas tugasan yang tersangat berat seperti menjadi tulang belakang keluarga walaupun masih bergelar remaja.

Dan dalam sejarah Kesultanan Melayu, terdapat beberapa Raja Melayuyang juga dipertanggungjawab untuk meneruskan warisanKesultanan masing-masing dengan menjadi sultan di usia yang tersangat muda.

iluminasi.com kongsikan 9 Raja Melayu yang menaiki takhta sebagai Sultan di usia yang tersangat muda.

Diputerakan pada 12 April 1866, Almarhum DYMM Sultan Zainal Abidin III Mu'azzam Shah merupakan putera kepada Almarhum Sultan Ahmad Muadzam Shah II dan Almarhumah Tengku Kulsum.

Baginda merupakan Sultan Terengganu yang ke-11, memerintah negeri Pantai Timur itu dari 18 Disember 1881 hingga 26 November 1918.

Sultan Zainal Abidin III telah melakarkan sejarah Kesultanan Melayu di mana baginda merupakan Raja Melayu yang paling muda menaiki takhta iaitu ketika masih remaja di usia 15 tahun.

Di bawah pemerintahan baginda, Terengganu menjadi negeri naungan British melalui Perjanjian Anglo-Siam 1909. Pada tahun 1911, Sultan Zainal Abidin III mewartakan perlembagaan pertama Terengganu.

Baginda memerintah Terengganu selama 37 tahun dan mangkat di usia 52 tahun pada 26 November 1918, dimakamkan di Makam Diraja Masjid Sultan Zainal Abidin, Kuala Terengganu.

Tampuk pemerintahan Terengganu kemudiannya diambil alih oleh 2 putera baginda yang menjadi sultan iaitu Almarhum Sultan Haji Muhammad II Muazzam Shah dari tahun 1918 hingga 1920 dan Sultan Sulaiman Badrul Alam Shah yang memerintah sehingga tahun 1942.

Sultan Muhammad Muazzam Shah II hanya memerintah selama 2 tahun dan turun takhta pada 1920 akibat dasar pemerintahan oleh British dan atas dasar prinsip baginda.

Dengan ini, baginda merupakan sultan pertama yang turun takhta dalam sejarah Terengganu.

Selain daripada Sultan Zainal Abidin III Mu'azzam Shah, terdapat beberapa lagi sultan dalam sejarah Kesultanan Melayu yang menaiki takhta pada usia yang begitu muda.

Baginda yang diputerakan pada tahun 1864 menaiki takhta sebagai Sultan Kedah ke-26 ketika berusia 17 tahun.

Sultan Abdul Hamid Halim Shah mangkat pada 13 Mei 1943 selepas memerintah negeri Kedah selama 62 tahun.

Pada tahun 1891 ketika Sultan Mansur berusia 21 tahun, baginda diangkat menjadi sultan bagi menggantikan kakandanya Sultan Muhammad III.

Baginda memerintah negeri Kelantan selama 9 tahun hingga tahun 1900 yang kemudiannya digantikan oleh Sultan Muhammad IV, anak kakandanya Sultan Muhammad III.

Merupakan Tengku Mahkota Johor selama 4 tahun dari tahun 1891 hingga 1895, Sultan Ibrahim Al-Mahsyur menaiki takhta ketika berusia 22 tahun.

Baginda menggantikan ayahandanya Sultan Abu Bakar untuk menjadi Sultan Johor ke-22 dan Sultan Johor moden yang ke-2.

Sultan Ibrahim mangkat pada 8 Mei 1959 selepas memerintah Johor selama 64 tahun dan digantikan oleh anakandanya, Sultan Ismail Al Khalidi.

Juga melakarkan sejarah sebagai sultan ke-4 termuda yang menaiki takhta bersama-sama Sultan Ibrahim Al-Mahsyur, Sultan Ahmad Tajuddin III Al-Mukarram Shah ditabalkan sebagai Sultan Kedah ke-24 pada tahun 1854 ketika berusia 22 tahun.

Baginda memerintah negeri Jelapang Padi selama 25 tahun sebelum mangkat pada 1879 dan digantikan oleh anakandanya, Sultan Zainal Rashid Mu'adzam Shah II.

Raja Melayu lain yang menaiki takhta ketika berusia kurang daripada 25 tahun termasuklah: